text:
Mentamáladeildin hjá Tórshavnar kommunu skipaði mánakvøldið fyri evniskvøldi um Tórshavnar býarsavn, sum í næstum fer undir at skipa virksemið hjá savninum.
Kvøldið byrjaði við einari sirpu av løgum hjá Simma, sum Kim Hansen og Edvard Nyholm Debess framførdu á flygli og kontrabassi, skrivar kommunan á heimasíðu síni..
Forkvinnan í mentamálanevndini, Gunvør Balle, greiddi frá yvirskipaðu ætlanunum fyri Tórshavnar Býarsavn, og umboð frá mentamáladeildini greiddu frá yvirtøkuni av savninum hjá Birgari Johannesen og viðtøkunum fyri býarsavnið.
Á leið 100 áhugaðir borgarar vóru komnir saman í Auluni í gjárkvøldið, og nógv góð hugskot komu fram í ljósmálan. Við evniskvøldinum var sjøtul settur á drúgva arbeiðið at víðarimenna Tórshavnar býarsavn, og forkvinnan í mentamálum og starvsfólk á mentamáladeildini fegnast um stóra áhugan fyri býarsavninum.
Vónandi verður klárt at bjóða borgarum og vitjandi innar í nýggja býarsavnið tíðliga í komandi í ári.
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


c: text/html

text:
Vit settu tingini uppá pláss í fyrra hálvleiki við tveimum tøttum málum, fyrst frá Fróða tá bara níggju minuttir vóru leiktir, og lítla løtu seinni tá Bartal skoraði eftir eitt áhaldandi álop frá okkara monnum.
Øssur Dalbúð var væl fyri í dag, og hann setti høvdið á eitt gott innlegg frá ótroyttiliga Jógvani Róa Davidsen.
Vit komu í fleiri góðar støður og millum annað royndi Ari seg við góðum skoti sum tíverri brast í stongina.
Annars sóðu vit aftur í dag Hjalta K. Djurhuus á miðvøllinum, har hann, saman við Fróða Benjaminsen, hevði rættiliga gott tak á gestunum.
Hóast Hjalti bara spælir sín næsta dyst á besta liðnum, bleiv hann aftur kosin til dagsins manna.Men, talan er heilt víst um væl uppibornan heiður til unga mannin við risa potentialinum.
Vell, meira hendi ikki í fyrra hálvleiki og so var klárt til ein góðan kaffimunn.
Seinni hálvleikur bleiv fyri so vítt akkurát sum vit væntaðu. Vit bakkaðu eitt sindur og lógu og lúrdu eftir kontramøguleikum.
Var heppnið við okkum vóru vit helst frammanfyri við seks málum áðrenn gestirnir minkaðu um munin. Tað vóru vit ikki, og tá Clayton stútaði eitt horna í málið, ivaðist onkur í, um vit mundu fara at rista í buksunum.
Tað hendi ikki, og tveir minuttir fyri leiklok smekkaði Øssur bóltin hegnisliga í málið til 4-1 og so varð liðugt. Eitt orduligt ”strikara-mál”.
Rúni Gaardbo tímdi bara tveir minuttir yvirtíð og tað siga vit hann ikki ringan fyri. Vit hava vunnið okkum ein góðan og trivaligan sigur nú vit leiktu ársins seinasta heimadyst.
KOYR Á, HB!!!!
HAGTØLINI
Effodeildin, 26. umfar sunnudagin 16. oktober 2015 kl. 15.00 í Gundadali
HB – ÍF 4-1 (3-0)
1-0 Fróði Benjaminsen 9’
2-0 Bartal Wardum 12’
3-0 Øssur Dalbúð 21’
3-1 Clayton Soares 82’
4-1 Øssur Dalbúð 88’
Gult kort: Teit Jacobsen
Liðið: Teitur M. Gestsson – Ári Mohr Jónsson (Daniel Johansen 51), Bartal Wardum, Johan Troest Davdisen (liðsk.), Jógvan Rói Davidsen, Fróði Benjaminsen , Hjalti K. Djurhuus, Christian R. Mouritsen (Pál Mohr Joensen 78), Teit Jacobsen, Ari Mohr Olsen (Tróndur Jensen 74) og Øssur Dalbúð
Óbrúktur eykaleikari: Niklas Thomsen og Adrian Justinussen
Á beinkinum: Jan Dam, Albert Ellefsen, Tróndur Vatnhamar, Uni Nielsen og Heðin Weihe
Dagsins maður: Hjalti K. Djurhuus
Dómari: Rúni Gaardbo
Hjálpardómarar: Regin Egholm og Jónleif Fredriksen
4. dómari: Jóhan Hendrik Ellefsen

robotstxt: allowed

filter: keep


text:
18. februar
18. februar er dagur 49 í árinum í gregorianska kalendaranum. 316 dagar eru eftir av árinum (317 dagar um skotár er).
Hendingar[rætta | rætta wikitekst]
- 1930 - Amerikanski astronomurin Clyde Tombaugh finnur gongustjørnuna Pluto.
- 1960 - Áttanda Vetrar Olympiadan byrjar í Squaw Valley í Kalifornia.
- 1977 - Deildir hjá Idi Amin myrða ugandiska erkabiskuppin.
Føðingar[rætta | rætta wikitekst]
Andlát[rætta | rætta wikitekst]
- 1546 - Martin Luther
- 1564 - Michelangelo, italskur listamaður


text:
Arbeiðsøki:
Einstaklingasamrøður av ungum og vaksnum
Bólkasamrøður av ungum og vaksnum
Kreppuhjálp
Útgreiningar/kanningar fyri stovnar og myndugleikar
Faklig vegleiðing/supervisjón av einstaklingum og bólkum
Fyrilestrar, skeiðsvirksemi og undirvísing
Limaskapur:
Felagið Føroyskir sálarfrøðingar
Útbúgving:
Cand.psych. frá Københavns Universitet
Autorisatión frá Dansk Psykolognævn
2 ára útbúgving innan kognitiva atferðarterapi
Onnur viðkomandi skeið:
Compassion Focued Therapy v/ Paul Gilbert 2015
Funktionelle lidelser – diagnostisercering og behandling 2015
ADHD – 5th World Congress Edinburgh 2015
The Terapeutic Relationship in CBT v/ Nikolaus Kazantzis 2015
Psykologiske undersøgelsesmetoder & diagnostik 2014
Emotional Schema Therapy v/ Robert Leahy 2014
ADHD konferencen Danmark 2013
Í mínum arbeiði taki eg altíð útgangspunkt í tí einstaka. Viðgerðin verður altíð tillagað einstaka klientinum. Eg havi royndir innan fleiri psykoterapeutiskar viðgerðarhættir og verður altíð ein metan gjørd saman við klienti, hvat mett verður mest gagnligt og effektivt í hvørjum einstøkum føri. Tað verður altíð arbeitt relatiónsorienterað, tí eg meti, at ein góð relatión er av grundleggjandi týdningi fyri, at viðgerðin skal geva úrslit. Útgreining er týdningarmikil partur av viðgerðini – og verður hetta altíð gjørt, áðrenn viðgerð fer í gongd.


text:
Súlubonus
Atlantic Airways við nýggjari, talgildari súluskipan
Atlantic Airways hevur nú stovnað eina nýggja, talgilda bonusskipan.
Nú kanst tú, við at gerast limur í Súlubonus, savna tær stig saman, tá tú flýgur við Atlantic Airways, og stigini kanst tú brúka til at keypa ferðaseðlar fyri.
Tá tú hevur nóg mikið av stigum til eina súluferð, kanst tú brúka tey á øllum leiðum hjá Atlantic Airways; bæði til Danmarkar, á NORÐ-leiðunum og vælumtóktu SÓL-leiðunum.
Vunnin stig pr. flogfleið og ferðaseðlaslag
Við nýggja Súlubonus fáa tey, ið ferðast nógv, enn fleiri fyrimunir við gullstigi, sum eitt nú gevur atgongd til fast track og lounge á flogvøllinum í Keypmannahavn. Skipanin er enn í menning, og ætlanin er, at uppaftur fleiri fyrimunir so líðandi skulu knýtast at skipanina.
*Hevur tú longu stovnað ein SVEIGGJ-vanga á atlantic.fo, nýtist tær ikki ein nýggjan. Tíni súlustig verða skrásett á tínum SVEIGGJ-vanga.


text:
Skipasmiðjan Karstensens í Skagen hevði í 2016 ein umsetning upp á góðar 1,2 mia. kr. og eitt úrslit upp á slakar 19,5 mió. kr. Skipasmiðjan við 12 skipum í ordrabókini hevur bjartar vónir um framtíðina og kundi í 2016 økja talið á starvsfólkum úr 289 til 321.
Skipasmiðjan norðast í Danmark sló ikki metúrslitið frá 2015 upp á 26,5 mió. kr., men kann staðfesta eina framgongd í umsetninginum upp á 150 mió. kr., fýra avhendingar av nýbygningum og eina ordrabók upp á 12 skip, ið skulu latast í 2017-19.
“Vit vænta eina góða gongd í 2017. Felagið hevur sum fyrr nevnt ordrar upp á nýbygningar, ið skulu latast í ár. Vit vænta eitt nøktandi úrslit í 2017,” skrivar felagið í ársfrágreiðing síni.
Karstensens Skibsværft er í ár 90 ára gamalt og var ein familjufyritøka inntil 2003, tá stjórin Knud Degn Karstensen tók stig til eitt ættarliðsskifti við at selja 35 pst. av partabrøvunum til fimm leiðandi starvsfólk, men eigur framvegis meirilutan umvegis holdingfelagið KDK Holding.
Kelda: Karstensens Skibsværft A/S/maritimedanmark.dk


text:
Fór Donald Trump forseti ov langt, tá hann týsdagin 9. mai 2017 valdi at senda stjóran í samveldisløgregluni FBI, James Comey, heim, seks ár áðrenn stjóraskeiðið var runnið? Og hví valdi Donald Trump at senda James Comey heim bert fáar mánaðir eftir, at Donald Trump sjálvur hevði bjóðað honum vælkomnum at halda fram sum stjóri í FBI undir hansara forsetaskeiði? Var Comey kanska komin ov nær at onkrum?
Jógvan Svabo Samuelsen
Seinasta árið hjá James Comey hevur verið ógvuliga baldrut. Fyrst bleiv hann ákærdur av Donaldi Trump fyri at verja elituna í Washington D.C. – hann bleiv ákærdur fyri at verja mótvalevnið til forsetavalið, Hillary Clinton – tá James Comey staðfesti, at hóast Hillary hevði uppført seg ábyrgdarleyst við sínari teldupostnýtslu, so hevði hon tó ikki gjørt nakað revsivert. Hillary Clinton hevði í sínari tíð sum uttanríkisráðharri sent allan sín arbeiðsteldupost gjøgnum sín egna privata teldupostservara – sum stóð í kjallaranum í heimi hennara í Chappaqua, New York – í staðin fyri at nýtt tann trygga teldupostservaran hjá Uttanríkisráðnum. Nakað ein kann dømast í fongsul fyri. Fráboðanin frá James Comey kom tann 5. juli 2016, beint áðrenn innanhýsis forsetavalevnini fyri bæði Republikanska flokkin og Demokratarnar skuldu tilnevnast.
Seinni bleiv hann hálovaður av sama Donaldi Trump, tá James Comey bert góðar 10 dagar áðrenn forsetavalið – tann 28. oktober 2016 – kunngjørdi, at FBI fór at taka teldupostmálið hjá Hillary Clinton upp til nýggja viðgerð. Orsøkin komst av, at FBI var komið fram á fleiri nýggjar teldupostar frá Hillary Clinton, í sambandi við eitt annað mál sum FBI eftirkannaði. Málið snúði seg um Anthony Weiner, fyrrverandi umboðsmannatinglim hjá Demokratiska flokkinum, sum nú var undir illgruna fyri at hava sent ónærislig boð til eina bert 15 ára gamla gentu. Tað var tá teir rannsakaðu fartelduna hjá Anthony Weiner, at FBI kom fram á teldupostar frá Hillary Clinton. Hetta tí, at Anthony Weiner var giftur við Huma Abedin, ein av týdningarmiklastu persónum í valleguni hjá Hillary Clinton.
Hillary Clinton, sum áðrenn hesa fráboðan frá FBI stóð til at gerast næsti forsetin í USA, fekk eitt ordans bakkast av hesum. Og hóast FBI tann 6. november 2016 fráboðaði, at einki nýtt var funnið í fartelduni hjá Anthony Weiner, so var skaðin hendur. Á valinum tveir dagar seinni, 8. november 2016, bleiv tað sum kunnugt Donald Trump sum dró longra stráið og gjørdist forseti. M.a. tí kom tað sum ein hvøkkur, tá Donald Trump so týsdagin 9. mai 2017 valdi at endurnýta setningin, sum gjørdi hann til eina av heimsins størstu veruleikasjónvarpsstjørnum – You’re fired! – James Comey. Og ikki minst tí, at FBI og James Comey vóru í holt við eina kanning av sambandinum millum Trump valleguna og russisku stjórnina, sum var undir stórum illgruna fyri at hava blandað seg beinleiðis í amerikanska forsetavalið, til fyrimuns fyri Donald Trump.
Watergate gølan
Watergate er navnið á skrivstovusamtaki í amerikanska høvuðsstaðnum Washington D.C., góðar tveir kilometrar vestan fyri Hvítu húsini. Inni í skrivstovusamtakinum hevði ovasta leiðslan hjá Demokratiska flokkin høvuðssæti. Tann 17. juni 1972 blivu fimm mans handtiknir fyri at hava brotið inn í høvuðssætið hjá Demokratiska flokkinum. Tað sum í fyrstuni sá út til at vera eitt heldur tilvildarligt og lítið áhugavert innbrot, skuldi seinni vísa seg at verða størsta politiski skammbletturin í amerikanskari søgu í 20. øld. Innbrotið hevði røtur heilt upp á hægsta stig í Republikanska flokkinum, heilt inn í Hvítu húsini og í føvningin á forsetanum Richard M. Nixon.
Hesir fimm menninir høvdu ikki brotið inn í ein tilvildarligan skrivstovubygning, men høvdu brotið inn í Demokratiska hjartarúmið, fyri har at kunna leggja avlurtingarskipanir, og eisini at fáa avrit av tí innanhýsis tilfari, sum teir kundu fáa hendur á. Alt fyri at tryggja, at forsetin komandi mongu árini skuldi verða Republikanari, og alt eftir boðum – so ella so – frá tásitandi forseta Richard M. Nixon. Men hendingin festi ikki í politiska krútið beinanvegin. Seinni sama ár, tann 7. november 1972, bleiv Richard M. Nixon afturvaldur til forseta, við einum av teimum tryggastu valsigrinum nakrantíð. Hann vann 520 valmenn móti Demokratiska valevninum George McGovern, sum einans fekk 17 valmenn.
Leygarkvøldsblóðbaðið
Leygarkvøldsblóðbaðið – Saturday Night Massacre – bleiv heitið á hending, sum gekk fyri seg leygarkvøldið 20. oktober 1973. Hóast væl yvir eitt ár var gingið síðani innbrotið í Watergate-bygningin, og nærum eitt ár síðani Richard M. Nixon var afturvaldur til forseta í USA, so vóru kanningarnar av málinum framvegis í gongd. Og spakuliga men sikkurt byrjaðu tær at koma tættari og tættari at Hvítu húsunum.
Archibald Cox varð tilnevndur sum serligur ákæri av Løgmálaráðharranum at eftirkanna alt Watergate-málið. Undir eftirkanningini av málinum kom tað fram, at Richard Nixon forseti loyniliga hevði tikið upp á band allar samrøður, sum hann hevði havt í tí ovalu skrivstovuni í Hvítu húsunum. Og hesi bond vildi Archibald Cox meiri enn fegin fáa fatur á. Tað kom til skarpskeringar millum Cox og Nixon, tá Cox stevndi forsetan og Hvítu húsini fyri at fáa fatur á hesum loyniligu bondum. Eftir at Archibald Cox gekk beint ímóti boðunum frá Hvítu húsunum – um at steðga við at biðja um innlit í bondini – valdi Richard Nixon at kvetta heysin av honum, í tí sum kom at verða kent sum Leygarkvøldsblóðbaðið.
Av tí at Archibald Cox var tilnevndur av Løgmálaráðharranum, so hevði Richard Nixon forseti ikki heimild sjálvur at koyra hann frá. Nixon gav tí harraboð til Løgmálaráðharran Elliot Richardson, um at blaka Archibald Cox til hús alt fyri eitt. Elliot Richardson noktaði, og valdi í staðin at siga seg sjálvan úr starvi. Síðani fóru harraboðini víðari til varaløgmálaráðharran William Ruckelshaus, men hann noktaði eisini, og valdi síðani eisini at siga seg sjálvan úr starvi. Til seinast fóru harraboðini til nú virkandi løgmálaráðharran Robert Bork. Hann lá ikki á boðunum, og sendi Archibald Cox heim umgangandi. Leygarkvøldsblóðbaðið var nú fullført.
Vinaleysur í Washington D.C.
Hóast stjórin í FBI skal vera politiskt uttanveltaður, so var James Comey upprunaliga skrásettur sum Republikanari. Hetta merkir tó ikki, at hann var virkin politiskt í Republikanska flokkinum, og hetta merkir heldur ikki, at James Comey ikki var uttanveltaður politiskt. Hetta er bara ein staðfesting av, hvussu valskipanin í USA er skrúvað saman. Fyri at sleppa á val skal ein fyrst skráseta seg, og í hesum sambandi verður ein eisini skrásettur til ávísan flokk. Og ikki at gloyma, so var tað demokratiski forsetin Barack Obama, sum hin 4. september 2013 tilnevndi James Comey sum stjóri í samveldisløgregluni FBI.
Men hann misti umleið helminginum av sínum vinum – allar Republikanarar – tá hann 5. juli 2016 fráboðaði, at ongar ákærur fóru at verða reistar móti Hillary Clinton. Fólk vóru á gosi um hesa avgerð, og tað vóru rættiliga nógv sum hildu, at hetta var serviðgerð – kanska enn einaferð – av elituni í Washington D.C. Hillary Clinton var, umframt at hava verið forsetafrúa í átta ár, eisini fyrrverandi senatorur og fyrrverandi uttanríkisráðharri. Og nú stóð hon á gáttini at gerast næsti forsetin í USA. Skipanin tók sær av sínum egnu, mettu mong.
Og hin helmingin av vinunum – nú allar Demokratarnar – misti hann, tá hann 28. oktober 2016 boðaði frá, at FBI fór at kanna teldupostmálið hjá Hillary Clinton einaferð enn. Hillary Clinton, og restina av Demokratunum, hava síðani givið hesari avgerð hjá James Comey beinleiðis skuldina fyri, at hon dagar seinni tapti forsetavalið. Serliga tá hann tveir dagar áðrenn forsetavalið kom við enn einari fráboðan, nú um at einki nýtt var undir sólini – har vóru eingi nýggj prógv funnin móti Hillary Clinton – og eingin orsøk hevði verið til at kanna málið av nýggjum. Hóast Republikanararnir vóru ovurfegnir um avgerðina at taka málið hjá Hillary upp til nýggja viðgerð, so vóru eisini nógvir av teimum sum mettu, at hetta var nokk ikki heilt røtt mannagongd.
Týsdagsavrættingin
Týsdagin 9. mai 2017 hendi tað so – James Comey bleiv starvsrættarliga avrættaður. Almenna grundgevingin frá Løgmálaráðnum var, at hann gjørt eitt so klossut og vánaligt arbeiði í eftirkanningini av teldupostmálinum hjá Hillary Clinton. T.e. at hann bleiv sendur heim, tí at hann hevði gjørt Hillary Clinton órætt – og tapt henni forsetasessin? Henda frágreiðing var tó trupul at hjá flestu at keypa. Var Donald Trump og stjórn hansara nú brádliga farin at tykjast synd í Hillary? Tað skuldi eisini skjótt vísa seg, at hetta var nokk ikki rætta grundgevingin fyri uppsøgnini.
Skjótt byrjaðu søgur at ganga um, at veruliga orsøkin til uppsøgnina var hon, at FBI við James Comey á odda m.a. høvdu biðið um fleiri pengar, sum skuldu nýtast í eftirkanningini av sambandinum millum Trump-valleguna og russisku stjórnina. Søgur byrjaðu eisini at ganga um døgurðan, sum James Comey hevði havt saman við Trump forseta – í Hvítu húsunum – har Donald Trump skuldi eitast at hava biðið Comey um hansara loyalitet. Og biðið Comey um, at hann gavst við at eftirkanna málið um nú fyrrverandi trygdarráðgevan Michael Flynn. Michael Flynn, sum varð noyddur at leggja frá sær sum trygdarráðgevi eftir einans 24 døgum í starvinum. Hetta vegna samband við russiska sendimannin í USA, Sergey Kislyak.
Fjølmiðlarnir spinna í hesum døgum dúgliga søgur um, um hetta mál verður Trumpsa Watergate. Um hetta endar við ríkisrættarmáli móti Donaldi Trump. Her eru mong viðurskifti, sum leiða minnini aftur á Watergate og Richard Nixon. Men tað er einans Umboðsmannatingið, sum hevur heimild at reisa ríkisrættarmál. Og har eru Republikanararnir í meiriluta í løtuni. Ikki tí, tað vóru teir eisini, tá Watergate-gølan byrjaði, men teir skiftu síðu so hvørt sum prógvini vuksu í tali. Men í løtuni eru tó eingi verulig prógv førd fram móti Donaldi Trump, bara gitingar. Næstu dagarnir fara allarhelst at varpa ljós á, um hesar gitingar eru grundaðar.


text:
Her síggjast amerikanska Meira Blaustein longst til høgru og síðani føroysku filmsfólkini Sigga Vang, Sakaris Stórá og Dávur Djurhuus á skeiði í Norðurlandahúsinum fyri jól í fjør. Meira, sum í fjør var innboðin útlendskur limur í Geytadómsnevndini, skipar fyri The Woodsstock Filmfestival, sum á fimtanda sinni verður hildin í kenda tónleikastaðnum 15.-19. oktober í ár. Amerikanska vitjanin hevur nú borið ávøkst. Í ár verða tveir føroyskir filmar á skránni í Woodstock. Teir eru Terminal hjá Dáva Djurhuus, sum vann Geytan í fjør, og Vetrarmorgun hjá Sakaris Stórá, sum varð vístur í Berlin fyrr í ár. Tá Meira Blaustein vitjaði Norðurlandahúsið í fjør, hitti hon bæði Bjørn Kalsø, landstýrismann, og Poul Geert Hansen, aðalstjóra, í Mentamálaráðnum.
Fyrstu Geytavirðislønina vann Sakaris Stóra fyri filmin Summarnátt. Í fjør grundgav Geytadómsnevndin soleiðis fyri at velja filmin Terminal hjá Dáva Djurhuus:
Eins og í fjør, tá ið fyrsti Geytin varð latin, hevur nevndin grundað sínar metingar á trý metingarvirði. Tey eru søga, filmisk frásøgusnildi og filmskt handverk. Nevndin hevur í dømingini varnast eina heilt serliga rødd, sum í hesum føri megnar at røkka út um hesi trý metingarvirði. Nevndin er samd um, at virðisløna filmin Terminal eftir Dáva Djurhuus. Filmurin spælir við almenna skynsemið, tí hann byggir á eina vitborna og avbjóðandi gerandissøgu, ið er rámandi og fyndug. Mitt á gøtuni tykist søgan fara eftir eini greiðari rás, men sum frá líður, vita vit ikki, hvønn veg hon fer. Her eru sniðfundigir snúningar, sum gera upp við ógrundaðar hugsanir, vit kunnu hava um medmenniskju í stórbýarsamfelagnum, sum eru lýst í og úr einum bussi. Filmurin fastheldur okkum við einari náðileysari frásagnarrødd, sum kløkkar okkum, tá tað, ið vit av berum fordómum vænta, júst ikki hendir. Snøggi og kontanti filmurin, ið varir 10 minuttir, kveikir hugan og tankan um medborgaraskap í einum fleirmentaðum býi. Filmurin talar til vitið og skapar eina órógv, sum hjá áskoðaranum liggur leingi á. Dómsnevndin metir, at við hesum filmi hevur ungi leikstjórin góðar møguleikar at gera seg galdandi á altjóða filmfestivalum.


text:
Tað verður hervið gjørt kunnugt, at almennur býráðsfundur verður hildin hósdagin tann 14 desember 2017 kl. 19.00 í býráðshúsinum við niðanfyri standandi dagskrá:
- Uppskot frá borgarstjóranum um almennar býráðsfundir fyri 2018.
- Mál viðvíkjandi eykajáttan til umflyting av játtan til Fablab frá rakstrarstaði 520 til nýtt rakstrarstað 745 „vinnumenning“og tilmæli frá fíggjarnevndini í málinum. Talan er um tekniska umflyting millum øki 5 „mentan og frítíð“ og øki 7 „kommunal virki“.
- Umsókn frá Leif Anderasen um byggiloyvi til íbúðir í bygninginum á matr. nr. 676 í Støð 8 í Fuglafirði og tilmæli frá teknisku nevndini í málinum.
- Byggiloyvi til nýggja barnaskúlan í Fuglafirði og tilmæli frá teknisku nevndini.
- Góðkenning av høvuðs arbeiðstakarasáttmála við Heildarverk í sambandi við bygging av nýggjum barnaskúla í Fuglafirði. Mentamálanevndin kenur at viðgera málið á fundi týsdagin 12. desember 2017 og kemur við sínum tilmæli í málinum. Tilmæli saman við tilfari verður sent býráðslimunum so skjótt, sum hetta er tøkt.
- Mál viðvíkjandi bygging av nýggjum ítróttarhúsi vestan fyri leikvøllin í Fløtugerði. Mentamálanevndin kenur at viðgera málið á fundi týsdagin 12. desember 2017 og kemur við sínum tilmæli í málinum. Tilmæli saman við tilfari verður sent býráðslimunum so skjótt, sum hetta er tøkt.
Fuglafjørður, tann 08. desember 2017
Fuglafjarðar býráð
Sonni á Horni
borgarstjóri


text:
Tórður og Dánjal Jákup føroyameistarar
ÍSB hevur skipað fyri FM í boccia, kappingin var í badmintonhøllini í Gundadali. Úrslitið gjørdist at Tórður Hjalt Jacobsen og Dánjal Jákup Djurhus gjørdust føroyameistarar í bólkunum fyri ávikast spælarar við menningartarni og rørslutarni. Báðir koma úr ítróttafelagnum Svani.
Jógvan Telling Joensen vann silvur og Jóa Ziska bronsu í bólkinum rørslutarna. Og í bólkinum fyri menningartarnað kom Meiken Olsen á 2. Pláss og Jonhard Haraldsen á 3. Pláss, tey koma bæði úr ítróttafelagnum Smæruni.
Vit takka fyri eina góða kapping og ynskja tillukku við úrslitinum.
Myndir frá kappingini síggjast HER
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Landsdystur í boccia.
Í døgunum 9. til 13. august 2012 skipar ÍSB fyri landsdysti í boccia. Dysturin er móti Onglandi. Í enska ferðalagnum eru 10 fólk, 6 ítróttafólk og 4 venjarar og liðleiðarar. Føroyska liðið er mannað við 12 leikarum og einum 4 venjarum og liðleiðarum.
Dysturin verður í Runavík. Runavíkar Kommuna hevur sum vertsbýur bakkað væl upp um tiltakið saman við Eik Banka. Nevnast kann, at býurin verður flaggskrýddur allar dagarnar, Merkið og Union Jack lið um lið. Hetta fyri at markera, at her er stevna í býnum.
Miðdepil fyri tiltakinum er økið rundan um Løkin. Búð verður í skúlanum við Løkin, har umstøðurnar eru sera góðar, eitt nú við matarsali. Sjálvur landsdysturin verður leiktur í ítróttahøllini í Runavík fríggjadagin 10. og leygardagin 11. august. Fríggjadagin verða innleiðandi umførini leikt, og leygardagin verður stóri finaludagurin. Báðar dagar verður byrjað kl. 10 og tað er ókeypis at koma at hygga. Kaffi og okkurt afturvið fæst til keyps.
Sunnudagin 12. august verður skipað fyri opnari kapping undir opnum himli. Tá verður boðið inn – ella út – til kapping, har ”kendir” føroyingar fara at kappast móti landsliðsleikarunum úr báðum londunum. Viðrar verður hendan kapping á torginum í Runavík – beint uttan fyri deildina hjá Eik í Runavík. Øll eru vælkomin at hyggja.
So verða Føroyar eisini vístar fram. Ætlandi verður farið ein túr runt um Toftavatn og eina longri útferð.
Rundan um eitt tiltak sum hetta, er tørvur á nógvum sjálvbodnum fólki. Tey skulu døma, skipa fyri útferðum, halda vakt, vaska, gera mat, undirhalda og mangt annað. Tá tílík tiltøk verða hildin, er tað við stíli. T.v.s., at tað skal síggjast, hvør hevur hvønn leiklut, dómarar, hjálparfólk annars. Íalt er tí talan um stórt tiltak.
Tílíkar kappingar eru undirhaldandi, og tí vænta tey í ÍSB, at fólk fara at bakka upp um tiltakið og føroyska liðið. Enska ferðalagið kemur til landið 9. august og fer avstað aftur 13. august.
ÍSB
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Conny Palmkvist: De flyende skyldiga
Høvundurin, tað er ein maður, er svenskari, og eg havi lisið bókina á svenskum, eg skilti næstan alt.
Hendingarnar fara fram í eini konsentratiónslegu í Týsklandi í 1944. Høvuðspersónurin er ein ung ungarsk genta. Aftur ein bók um kríggið, ein syrgilig bók um andstyggiligan atburð, um kensluleys menniskju, um sadistiska píning, um menniskju, sum tykjast hava sagt farvæl við allla menniskjaligheit.
Vera er 17 ár, og hon er úr Budapest, hon verður ikki dripin tí hon “er” ein violin, hon er tann besta violinin í orkestrinum í leguni. Og tann vakri tónleikurin verður brúktur og misbrúktur. Genturnar skula spæla ein glaðan marsj, tá ið fangarnir sleipa seg til arbeiðis meiri deyðir enn livandi, tær verða vaktar mitt um náttina at spæla fyri yvirmonnunum, sum halda veitslu.
“Den kvãllen fðrstod jag att musiken vi framfõrde var fõrbunden med mõrkret långt inn I evigheten.”
Lívið í leguni er lýst sera nágreiniliga, matur, svøvnur, nátthús, deyði, dráp – sum aðrar bøkur frá krígnum eisini gera. Genturnar vita, at tær kunna altíð verða dripnar, t.d. um orkesturleiðarin hevur ein ringan dag.
Umframt tónleikin er ein onnur metafora sera týðilig í bókini, tað er fuglar. Gentan skapar seg í huganum um til ein fugl, fyrst er hon ein kvørkveggja síðani ein falkur, men ein dagin sær hon ein ravn, og tá skilur hon, at ravnurin er tann rætti. Hon lærir seg at rýma úr sínum svanga, troytta illa viðfarna likami og sveima oman fyri alt.
Bókin er ikki bara um eina farna tíð, eitt liðugt kríggj. Tá ið Vera eftir kríggið er komin heim aftur til Budapest, ráða russarar fyri borgum, og “jødin” er ikki vælkomin heim. Flóttafólk eru ikki vælkomin´. Bókin er frá 2011 og nertir við sera aktuellar spurningar.
Woman in Gold
Í gjárkvøldið sá eg filmin "Woman in Gold" við Helen Mirren, eisini hetta verkið hevur røtur í 2. heimsbardaga. Nazistarnir stjólu alt virðismikið frá jødunum, vit síggja, hvussu heimið hjá Mariu verður tømt fyri málningar og annað virðismikið. Søgan er um rættarsakina, sum ger, at Maria fær málningarnar aftur, m.a henda málningin eftir Gustav Klimt av mostur síni Adelu.
Filmurin byggir á veruligar hendingar, sera áhugavert.


text:
Viðgerð uttan blóðflutning – einfalt, trygt og gott
Jehova vitni fylgja bíbilska boðnum: ’Haldið tykkum frá blóði.’ Tey vilja hava bestu læknaviðgerðina, bæði tá ið tað snýr seg um heilivág og skurðviðgerð, men tey taka ikki ímóti blóðflutningi. Hesin filmurin lýsir í stuttum viðgerðir uttan blóðflutning, sum eru einfaldar, tryggar og góðar. Hoyr, hvat fleiri og fleiri læknar siga um hetta evnið, sum stór ósemja hevur verið um.
LÆR MEIRA
SVAR UPP Á BÍBILSKAR SPURNINGAR
Hvat sigur Bíblian um blóðflutning?
Sambært Bíbliuni segði Gud, at menniskju skuldu ’halda seg frá blóði’. Hvussu er tað galdandi í dag?
MANGAN SPURT
Hví vilja Jehova vitni ikki hava blóð?
Nógvar misskiljingar eru um Jehova vitni og blóðflutning. Les okkara áskoðan.


text:
Oggi hevur nógvu seinastu árini arbeitt við lívsins álvarsemi og teimum viðurskiftum menniskjað hevur undir sólini, í listgrafiskum prentmyndum. Hesaferð hevur Oggi stuttleika sær við litum og formum í ein meira støddfrøðiligum myndabúnaði á ein meira spælandi hátt enn hann hevur gjørt áður, sigur Gallarí Focus í tíðindaskrivi.
Nakrar av myndunum eru trívíddar veggmyndir, meðan aðrar eru tvívíddar, men málaðar á krossvið, har viðurin sæst gjøgnum myndirnar.
Oggi Lamhauge (f. 1971) er útbúgvin grafikari á Listaháskúla Íslands árini 1993 - 1997 og hevur sýnt fram her á landi og uttanlands. Hann hevur saman við øðrum gjørt prýðisuppgávur og hevur somuleiðis gjørt altartalvuna í Hattarvíkar kirkju, ið varð latin kirkjuni í 2001. Hann gjørdi verkætlanina “Ringrás”, sum varð ein umhvørvislistarlig verkætlan, ið innihelt eitt verk um mánaðin í eitt ár og í einum ávísum innandura rúmi. Saman við hesi verkætlan kom bók út við sama heiti - eitt slag av dokumentatión fyri verkætlanina og samstundis ein listarligur liður í verkætlanini.
Listamaðurin hevur umframt hetta fingið trý ára starvsløn frá Mentanargrunni Landsins og av somu grund gjørdi Kringvarp Føroya eina portrettsending um listamannin og virksemi hansara.
Í løtuni arbeiðir listamaðurin við eini nýggjari verkætlan til Bønhúsið í Søldarfirði, har hann skal sniðgeva altar, altarringin, talarastólin, nummartalvur og umframt hetta gera altartalvu til bønhúsið. Hetta arbeiði verður ætlandi liðugt áðrenn árslok.
Framsýningin í Gallarí Focus letur upp hósdagin 11. august klokkan 16 til 18. Framsýningin er opin til 25. August, týsdag til fríggjadag klokkan 15 til 18, leygardag kl. 16 til 18, eisini er opið eftir avtalu.


text:
Fíggjarmálaráðið hevur sett Bárð Larsen, adjunkt á Fróðskaparsetrinum, at kanna handfaringina hjá TAKS av sonevnda Eik-málinum. Tað skrivar ráðið á heimasíðu síni.
Fíggjarmálaráðið ynskir at seta ein uttanveltaðan persón við løgfrøðiligum førleikum og servitan innan fyrisitingarrætt at standa fyri kanningini.
Bárður Larsen verður settur sum bráðfeingisstjóri á TAKS, sum tryggjar honum atgongd til øll skjøl í málinum og atgongd til starvsfólk á TAKS. Bráðfeingisstjórin skal kanna handfaringina hjá TAKS av sonevnda Eik-málinum, herundir málsgongdina í mun til galdandi reglur, og um tað var rætt av TAKS ikki at senda fútanum málið til revsirættarliga støðutakan.
Miðað verður eftir, at kanningin í seinasta lagi er liðug í junimánað í ár. Tá kanningin er liðug, verða niðurstøðurnar almannakunngjørdar.
Kelda: fmr.fo


text:
Eva Cassidy
Eva Marie Cassidy, fødd 2. februar 1963 í Washington, D.C., deyð 2. november 1996 í Bowie, Maryland, var ein amerikonsk songkvinna.
Cassidy sang jazz, blues, fólkatónleik, gospel og popp, og hóast hon var dugnalig sum tónleikari, so var hon, meðan hon livdi fyrst og fremst kend í heimbýi sínum, Washington. Uttanfyri heimbýin gjørdist hon fyrst kend í Stórabretlandi, har ein radiostøð byrjaði at spæla hennara tónleik. Í 2001 náddi album hennara bretsku hittlistarnar og varð seld í milliónatali. Hon var sera smaðin og tordi illa at framføra fyri nógvum fólkum, tað er nokk ein av orsøkunum til, at hon ikki gjørdist víðakend fyrr enn eftir deyða hennara. Eva Cassidy gjørdist bert 33 ára gomul. Hon doyði av húðkrabba (malignt melanom).
Útgávur[rætta | rætta wikitekst]
- The Other Side (1992) við Chuck Brown
- Live at Blues Alley (1996)
- Eva By Heart (1996) - einasta studioalbum hennara
- Wonderful World (1997)
- Songbird (1998) - Ein uppsamlingsfløga við sangum frá hennara fyrstu trimum útgávum.
- Time After Time (2000)
- No Boundaries (2001)
- Imagine (2002)
- American Tune (2003)
- Somewhere (2008)
- Simply Eva (2011)


text:
Starvsnevnd SSF hevur ásett viðfestu kravtíðir til HM á stuttgeil 2018, sum verður í Hangzhou í Kina frá 11. til 16. desember 2018. Sjálvar kravtíðirnar eru fyri so vítt tær somu sum tær ið FINA hevur ásett, tó av praktiskum orsøkum við einum kravtíðarskeiði sum er eitt sindur stytri enn tað hjá FINA.
Gevið gætur at tær skulu klárast á serliga FINA góðkendum stevnum. Tekniska nevnd FINA hevur júst svarað okkum, at tey góðkenna okkara tvær stuttgeilameistarastevnur í 2018 sum kravtíðarstevnur til Hangzhou 2018 – Tað vil siga AldursbólkaMeistaraStevnan 2018 í Klaksvík hin 10. til 12. mai 2018, og FM á stuttgeil 2018 í Tórshavn hin 26. til 28. oktober 2018.
Her eru kravtíðirnar til EvropaMeistarastevnuna á langgeil 2018, sum verður í Glasgow í Skotlandi hin 3. til 9. august 2018. Hesar kravtíðir vóru eisini sendar feløgunum í november 2017.
Hetta verður ein heilt serlig stevna, við tað at tað samstundis verður skipað fyri evropameistarastevnu í súkkling, golf, amboðsfimleiki, rógving og triathlon í Glasgow, umframt at Berlin skipar fyri evropameistarastevnu í frælsum ítrótti.
Úrval kunngjørdi í dag útlutingina av úrvalsstuðli fyri 2018, har svimjingin fekk stóran part av samlaðu játtanini á eina millión krónur. Úrvalssvimjararnir í ár eru teir somu sum fingu stuðul í fjør, undantikið Pál Joensen sum seinastu tíðina hevur hildið ein steðg frá kappsvimjingini.
Svimjararnir sum nú í 2018 hava fingið stuðul, eru:


text:
Saturday, January 19, 2013
Listasavnarin Finnur Koba
Tað er í grundini eitt serstakt føroyskt fyribrigdi at eiga og keypa upprunalist í so stóran mun, sum tað verður millum tey, sum vit kalla fyri "heilt vanlig fólk". Frá ungum árum keypa fólk verk, teimum dámar og hava tey hangandi í heimum teirra. Í nógvum heimum hjá føroyingum bæði kring oyggjarnar og uttanlands hanga og standa framúrskarandi listaverk, og vit hava biðið nakrar listasavnarar úr m.a. Klaksvík, Kollafirði, Vestmanna og Havn um at greiða okkum frá teirra savni. Onkrir av hesum hava savnað list í mong ár, meðan onkur annar bara hevur keypt eitt einstakt ella nøkur fá verk, men passiónin er júst hin sama.
Dagsins listasavnari: Finnur Koba. Vestmanna
Eg havi altíð ynskt mær ein stóran Øss Johannesen.
Eg keypti linoprentið í fjør vár til eina framsýning, sum var í Norðurlandahúsinum. Eg fall fyri prentinum beinanvegin. Stórt, ræðandi og erligt. Tað hóskar væl inn sum ein altyvirskuggandi andsøgn til mína fittu, hvítveggjaðu og listafátæku stovu í mínum nýkeyptu lítlu húsum inni á Fjørð.
Tað var bæði trupult og dýrt at ramma hendan fýrin inn. Av tí at hann er so stórur – meir enn tveir metur breiður – mátti serligt plexiglas bíleggjast heim, og tað var baks at seta alt saman.
Linoleumsskurðurin vigar eisini so mikið nógv í rammuni, at eg kendi meg noyddan at seta ein lista niðanfyri fyri at stuðla vektini.Tey siga, at eitt annað prent er gjørt, og tað hongur – sigst - í stovuni hjá onkrum ríkum stjóra úr Eysturoynni. Tey serkønu hava tó vissað meg um, at teir verða ikki fleiri, tí upprunaliga linoleumssplátan er í so vánaligum standi.
Eg havi eisini altíð ynskt mær ein stóran Edward Fuglø – helst tann, sum hongur á bakvegginum í móttøkuni í kommunuskrivstovuni í Klaksvík. Hann verður neyvan mín, fyrrenn Klaksvíkar Kommuna fer á húsagang, og málningurin endar á uppboðssølu.
Myndin eitur: Tann maniodepressivi
Tann maniodepressivi - brotamynd
Myndir: Axel Gretarsson
(KP)
Posted by Listin at 9:58 AM
Labels: KP, Lisasavnarin, Myndlist


text:
DÝRGRIPIR ÚR GUDS ORÐI | JOB 1-5
Job var ólastandi undir royndum
Job búði í Uzlandi, tá ið ísraelsmenn vóru trælir í Egyptalandi. Job var ikki ísraelsmaður, men hann var ein trúfastur tænari hjá Jehova. Hann hevði eina stóra familju, stórt ríkidømi og nógv at siga í samfelagnum. Hann var høgt í metum sum ráðgevi og ein óheftur dómari. Hann var gávumildur móti teimum fátæku og teimum, sum vóru í neyð. Job var ein ólastandi maður.
Job vísti greitt, at Jehova var tann týdningarmesti persónurin í hansara lívi
1:8-11, 22; 2:2-5
Satan legði til merkis, at Job var ólastandi. Hann noktaði ikki fyri, at Job var Gudi lýðin; nei, hann sáddi iva um, hví Job var lýðin
Satan helt upp á, at Job bara tænti Jehova, tí at hann sjálvur fekk nakað burturúr
Fyri at svara ákæruni hjá Satani, loyvdi Jehova honum at gera seg inn á trúfasta mannin Job. Satan royndi at oyðileggja alt fyri hann
Tá ið Job varð verandi sakleysur, setti Satan spurnartekn við sakloysið hjá øllum menniskjum
Job syndaði ikki, og hann ákærdi ei heldur Gud fyri at gera nakað skeivt


text:
26. oktober
26. oktober er dagur 299 í árinum í gregorianska kalendaranum (dagur 300 um skotár er). 66 eru dagar eftir av árinum.
Hendingar[rætta | rætta wikitekst]
- 1760 - Enski George III verður krýndur og byrjar 60 ára kongsskeiðið, sum er eitt tað drúgvasta í bretsku søguni.
- 1863 - Sveitsarin Henri Dunant stovnar Alheims Reyða Kross, sum longu árið eftir verður virkin í krígnum ímillum Eysturríki-Prussland og Danmørk.
- 1881 - Kendasti skotdystur í Wild West fer fram í Tombstone í Arizona, USA. Wyatt-brøðurnir Morgan og Virgil og Doc Holliday berja Clanton-harkaliðið niður, sum í langa tíð hevur herjað í býnum.
- 1965 - Elisabeth drotning handar The Beatles  > fyri stóra lut teirra í enskum útflutningi.
- 1967 - Shahurin í Iran krýnir seg sjálvan eftir at hava sitið 26 ár á páfuglatrónuni.
- 1970 - Muhammad Ali leikar fyrsta nevaleikin eftir at hava leikbann í hálvfjórða ár fyri at sýta at gera herskyldu. Hann vinnur sigur á Jerry Quarry í Georgia.
- 1976 - Trinidad og Tobago gerast lýðveldið.
- 2002 - Russisk trygdarherlið herja á leikhúsið í Moskva, har 700 fólk hava sitið gíslar. Allir 50 gíslatakararnir doyggja, men nervagasss, sum verður pumpað inn áðrenn álopið, beinir eisini fyri at meira enn 100 gíslum.
Føðingar[rætta | rætta wikitekst]
- 1916 - François Mitterrand, franskur forseti 1981-95 (d. 1996)
- 1919 - Mohammad Reza Pahlavi, shahur Irans (d. 1980)
- 1941 - Harald Nielsen, danskur fótbóltsleikari
- 1942 - Bob Hoskins, enskur sjónleikari
- 1947 - Hillary Rodham Clinton, amerikanskt forsetavalevni
- 1973 - Seth MacFarlane, sjónleikari, animator, skemtari, rithøvundur, framleiðari, leikstjóri og sangari


text:
Summarlegan var eitt minni fyri lívið
28.06.2017 - 07:22 - Ásbjørn Jacobsen
Tvey børn, ið vóru á leguni í fjør summar – og sum leingjast aftur – eru Solomia og Olia. Báðar genturnar eru vaksnar upp í familjum uttan pápa, og hvørgin av teimum hevði verið á frítíðarferð fyrr. Tær góðu og stuttligu summarvikurnar í leguhúsinum í Dubechno hava tær borið við sær alt árið!
Ein stuttlig summarlega var ikki møgulig
Solomia kundi ikki so frægt sum droyma um eina summarlegu í fjør. Mammubeiggi hennara var á hermótinum, og mamma og omma hennara stúrdu illa og grótu. Meginparturin av pengunum hjá teimum fór til at stuðla mammubeiggjan. At sleppa á eina stuttliga summarlegu við spæli og vinum var ikki møguligt. Tí gjørdist gleðin sjálvandi stór, tá Solomia varð bjóðað á summarleguna í Dubechno! Tá hon var komin á leguna, elskaði Solomia bara alt. Har vóru stórir og ljósir bygningar, góð spælipláss, blómur allastaðni, góður matur og tað týdningarmesta – góðir og fittir leiðarar, og alt huglagið á leguni var fylt við kærleika og umsorgan.
Dagarnir flugu avstað
Tá Olia varð bjóðað á leguna, bleiv hon bæði glað og stúrin – hon hevði ongantíð fyrr verið so langt heimanífrá og visti als ikki, hvussu ein lega mundi vera. Áðrenn hon fór upp í bussin, hálsfevndi hon mammu sína og beiggjan fast og bað tey koma eftir sær, um henni ikki dámdi leguna. Men dagarnir á leguni flugu skjótt avstað! Olia fekk nógvar nýggjar vinir, leiðararnir vóru blíðir, og maturin var bara ótrúliga góður!
Tá Olia var komin heim aftur, skrivaði hon eitt takkarbræv til Barnamissiónina. ”Eg eri takksom fyri øll, ið góvu mær eina so góða tíð í Dubechno. Mær dámdi alt, men tað besta var, at eg skilti, hvussu høgt Gud elskar meg!”
Takk fyri gávurnar, sum gjørdi hetta møguligt fyri Solimiu og Oliu!
Hvør dagur á leguni byrjar og endar við inniligari bøn til Gud. Hetta er ein løta, har børnini siga frá teirra dreymum og trupulleikum, har tey lata síni hjørtu upp fyri Gudi og læra at lýta á hann. Og Harrin broytir á undurfullan hátt lívini hjá børnunum – grøðir særd hjørtu, endurnýggjar samfelagið við familjurnar, gevur vón og fevnir øll við sínum botnleysa kærleika. Á leguni fáa børnini alt teimum tørvar – 5 sunnar máltíðir, leiku, klæðir, skógvar og eisini Barnabíbliuna ella annan kristnan lesnað.
Túsund takk til allar okkara stuðlar fyri at tit stuðla summarvirkseminum hjá Barnamissiónini.
Tygum kunnu eisini stuðla Barnamissiónini við at RINGJA 905657
og kr 100 verða skuldskrivaðar tíni telefonrokning.
Skandinaviska Barnamissiónin
Við Jesusi - fyri børnini


text:
Arctic Viking landar í Norður-Norra og í Hirtshals
vinna10-09-2017 - 11:38 - Jóanis Nielsen
Bjarni Petersen skipari á Arctic Viking skrivaði í morgun - hann er sera harmur um viðferðina russar geva føroyingum í Barentshavinum - Arctic Viking landar í Kárvika í Norður Norra í dag.
Vit hava 450 ts av rækjum, 350 ts er kókað og rest er rátt, sum vit landa i Norra. Tað kókaða fara vit til Hirtshals við
Vit høvdu 47 fiskidagar hendan túrin, sum er so sum so, men støddin er annars góð av Barentshavinum at verða
Vit eru 17 manns við vanliga.
Allan túrin hava vit ligið eystur ímóti Russisku grensuni norði a 76 gradum, tað sum serligt er við hesum er at Russisku rækjuleiðirnar eru umleið 40 sm frá har vit lógu, og sum øll vita so veit rækjan ikki at hvar greinsan er, so stóran part av túrinum var nógv betur fiskarí hinumegin ´´ ofta ella altíð er grasið grønari hinumegin´´
Men stóri trupuleikin er, at um vit ætlaðu yvir í so skulu vit sigla til tjekkpunkti sum er 400 sm suðureftir tvs 400 x 2 = 800 sm at sigla fyri at flyta 40 sm, ja trúgv tí ið vil, tá vit so einaferð mitt á túrinum fóru til tjekkpunkti, tá var ikki ein gong nokk við 400 sm , nei vit skuldu sigla heil eystur a 45E longd, tvs 300 sm aftrat hesum 400, so nei tá leyp kedan hjá mær av og vit slerdu av at fara.
So hetta er nokkso trupult hjá okkum at útnytta okkara kvotu hjá Russum - í mun til hvat teir gerða undir Føroyum, nei als ongin samanlíkning


text:
DAGURIN OPINBERUR
Hvat tað var eg vildi siga, jú eg helt meg síggja ein sjónleik
framman fyri tann vanliga gamla bókhandilin við sínum av tíðini
poleraða búmerki, har hendingarnar seta teg í eitt øðrvísi
perspektiv, har endurtøkurnar verða avbrotnar og gloymdar.
Eg helt meg síggja ein sjónleik sum var ein týðing av skriftini
á staðnum, ein sjónleik sum æt gevið Guði ein møguleika sunnudagar
men sum handlaði um nakað heilt annað, og nú havi eg gloymt
hvør spældi leiklutin sum Menniskjusonurin.
Tað var ikki Jesus, men allastaðni í poesiinum var hann
og eg kendi á mær at sjónleikurin hóast prestanna
óskiljandi meiningar og parafrasur kortini brúsaði í aldargomlu trøunum
har ørkymlaðar sólirnar royndu at botnturka sinnini í einum glotta
av gróðri; har eyguni brosaðu til Anniku og vágin øll stóð í andarisi, har
hendurnar krýndu hinar dreingir, ið floyttu kærleikan oman eftir
Havnará sum inspiratión í barnsins eyga og sum suffið
í streingjunum hjá glataðu spælimonnunum. Eg nektaði meg fyri Barbaru
og eg græt, og brekkurnar brosaðu tá ið hon steig inn á pallin
og avdúkaði dagin og krógvaði náttina í sínum síða hári.
Tað var tað eg vildi siga.
Men so gjørdi onkur vart við, at hetta var í so skaldslig tala
og minti ikki sørt um tankarnar hjá teimum heimleysu í einum
fremmandum býi, so eg leigaði ein taxa norðureftir.
Og hóast Kollafjørður er líka so langur at koma ígjøgnum sum ein ævisøga,
tað vil siga yrking og uppspuni, so tekur dagurin við aftur,
og at skilja dagin er tað sama sum at lofta vindinum og nektaður
standa á onkrum vegamóti við hondunum í lumma.
Alexandur Kristiansen


text:
Mynd: Kiran Jóanesarson-Skipsportalurin.
Tummas T kemur inn við 1.500 tonsum
Tummas T. fór í nátt at sigla av svartkjaftafeltinum við góðum 1.500 tonsum í lastini. Tummas T. er júst nú staddur norður úr Suðuroy, teir skulu landa í Fuglafirði, men har eru fleiri skip, sum bíðja eftir landingartørni, so Tummas T. sleppir ikki framat at landa fyrrenn mánakvøldið. Tummas T. fer á Kollafjørð at bíða, teir verða á Kollafirði kl. 16 í dag.
Slættaberg kom inn í morgun við 1.000 tonsum og aftaná skal Atlantsfarið landa 800 tons, so eigur Tummas T. tørn, skrivar jn.fo
Fleiri greinar
18. Jun 2014 - 10:40
Trolararnir eru seldir fyri 12 mió. kr hvør. Vesturvarði og Vesturskin hava 120 óbrúktar fiskidagar, tað sum er eftir av fiskiárinum.Nýggja partafelagið Baglhólmur í...
09. Jun 2014 - 15:14
Teir fimm føroyski flakatrolararnir Akraberg, Enniberg, Gadus, Ran og Sjúrðaberg sigla mest sum pendulfart fyri tíðina. Enniberg fór aftur til fiskiskap i síðstu viku og...
08. Jun 2014 - 23:53
Chr.Høy, sum hevur ligið í Hvalvík seinastu tíðina, hevur nú set kósina ímóti Grønlandi har skipið millum annað skjal virka sum mótøkuskip.Skipið er leiðga til...
05. Jun 2014 - 15:07
Eysturbúgvin og Vesturbúgvin landa á Toftum, teir hava uml. 220.tons, tað er Tavan í Leirvík, sum keypir gulllaksin frá Eysturbúgvanum og Vesturbúgvanum. Í Kollafirði...
29. Mai 2014 - 17:46
Reiðaríði, ið eigur danska nótaskipið Beinur úr Hirtshals hevur bílagt nýtt nótaskip, ið skal byggjast á Karstensens Skibsvæft í Skagen.Nýggi Beinur verður sera nútímans og...
25. Mai 2014 - 23:29
Fleiri skip liggja í løtuni í Ánunum og Norðlýsið hevur fingið nakrar myndir av skipunum.Á einari mynd sær tveir fyrrverandi Høgaberg, ið vóru heimahoyrandi...


text:
Mett verður, at millum 8000 og 10.000 Facebokk-brúkarar doyggja dagliga. Tað eru rættiliga fá, sum sjálvi taka stig til at antin strika sína vangamynd ella broyta hana til eina minnissíðu, áðrenn tey fara higani. Tí er tað upp til tey avvarandi at gera tað.
Tríggir møgulleikar
Tað eru sum heild tríggir møguleikar, tá ein Facebook-brúkari doyr: 1) Facebook-vangamyndin heldur áfram, til onkur uttanfyristandandi boðar Facebook frá. 2) Avvarandi senda eitt oyðiblað til Facebook, har ynskt verður, at síðan verður strikað. 3) Avvarandi senda eina umbøn um, at síðan verður broytt til eina minnissíðu.
Tekur tíð
Facebook hevur heilt serligar mannagongdir, tá tað snyr seg um samskifti við fyritøkuna. Tað er serstakliga torført at koma í samband við Facebook við telefon. So at siga alt samskiftið gongur fyri seg við oyðibløðum ella teldupostum, og sum heimasíðan Wired einaferð skrivaði, so brúkar Facebook fólk í londum, har lønarlegan ikki er so høg – millum annað á Filipsoyggjum. Hetta kann geva trupulleikar og seinkingar, um fólk skriva á sínum egna máli, sum so skal umsetast. Tí hevur Facebook ment nøkur oyðibløð formularar á Facebook-heimasíðuni, sum fólk skulu fylla út. Tó at tað krevur eitt sindur av kanningararbeiði, vitan og toli, so ber til at finna hesi oyðibløð á síðuni hjá Facebook.
Soleiðis gert tú
Tú kann sum avvarandi biðja Facebook strika vangamyndina hjá tí farna. Tað er tó eisini møguleiki at broyta vangamyndina til eina minnissíðu, og tað eru tað fleiri og fleiri, sum gera, tí inni á vangamyndini liggja bæði myndir, filmsbrot og viðmerkingar, sum familja og vinir vilja varðveita og hava atgongd til.
Minnissíða á Facebook
Tá tú skal biðja Facebook broyta eina vangamynd til eina minnissíðu, skalt tú ikki vera innritað/ur. Á forsíðuni hjá Facebook skalt tú fari niður í botnin á síðuni, og trýsta á hjálp/help/hjælp. Trýst síðani á ”Manage Your Account” (Fø: Fyrisit tína konto), (Da: ”Administrer din konto”), so á ” Memorializing Accounts” (Da: ”mindesmærker”). Um teldan er sett soleiðis, at tú ert á føroyska Facebook, vilt tú uppliva, at teksturin verður enskur, tá tú kemur eitt sindur longri inn á undirsíðurnar.
Nú skal tú finna yvirskriftina ”How do I report a deceased person or an account that needs tol be memorialized?” til høgru á síðuni (Da: ”Hvordan rapporterer jeg en afdød person eller en konto, der skal gøres til et mindesmærke?”)
Far til ”To report a profile to be memorialized, please contact us”. Nú verður tú biðin um at rita inn og síðani kanst tú siga Facebook frá, hvør ið er farin.
Strika vangamynd
Ynskir tú at vangamyndin hjá tí farna skal strikast, skalt tú fylgja sama leisti, sum omanfyri (við minnissíðuni), men aftaná Manage your account, skal tú trýsta á Deactivating & Deleting Accounts.
Men tað kann taka rúma tíð at fáa hetta skrásett. Útlendskir miðlar skriva, at tað ikki er óvanligt, at tað ganga fleiri mánaðir.
Keldur: theguardian.com, livogdoed.dk, computerworld.dk, samvirke.dk, nyhederne.tv2.dk, facebook.com o.o.


text:
Bardu okkum úr fíggjarkreppuni
12. august 2015
Tað var ikki nøkur løtt uppgáva sum lá og bíðaði, tá Sambandsflokkurin í september 2008 tók við landsins leiðslu. Alheims fíggjarkreppan bankaði á dyrnar og í Føroyum vísti hon seg við skerdum lánimøguleikum, uppsagnum og gjaldsteðgi.
Fyri at halda gongd í samfelagnum valdu vit at økja um íløgurnar, samstundis sum vit hildið aftur í vøkstrinum av rakstrarútreiðslum.
Vit vóru noydd at hava hall á fíggjarlógini, men vit settu okkum samstundis fyri, at hallið skuldi so líðandi vendast aftur til yvirskot. Hesin málsetningurin er nú rokkin. Fíggjarkarmarnir fyri 2016 eru teir fyrstu í hesum tíðarskeiðinum, sum hava avlop. Samtíðis er ferð komin á búskapin, og sólskinssøgurnar um gongdina í samfelagnum tykjast ongan enda at hava.
Men vit eiga ikki at steðga her.
Umráðandi er, at vit í komandi árum fara at gjalda skuld. Vit skulu í hesum árinum rinda heilar 115 mió. krónur fyri rentur, og tað er ikki nøktandi.
Málið fyri tey komandi árini eigur tí at vera einar skuldafríar Føroyar.
Tí vil Sambandsflokkurin virka fyri.
Helgi Abrahamsen, løgtingsmaður
Valevni Sambandsfloksins til løgtingsvalið
RN
Aftur


text:
15. mai 2012Nr. 59
Løgtingslóg um málráð, sum broytt við løgtingslóg nr. 104 frá 13. juli 2017
Stovnurin
§ 1. Málráðið er málrøktar- og málmenningarstovnur, skipaður undir landsstýrinum og í virksemi sínum óheftur av politisku skipanini.
Endamál
§ 2. Málráðið hevur til endamáls:
1) at røkja, menna og verja føroyska málið,
2) at vegleiða, ráðgeva og gera niðurstøður í málspurningum,
3) at áseta føroyska stavseting.
Stk. 2. 1) Málráðið skal harumframt serskilt røkja, menna og verja føroyska teknmálið.
Skipan
§ 3. 1) Málráðið er skipað sum umboðsráð og við einari starvsnevnd. Í Málráðið tilnevnir landsstýrismaðurin 11 umboð. Landsstýrismaðurin tilnevnir sjálvur tvey umboð. Hini umboðini verða tilnevnd eftir tilmæli frá stovnum, feløgum o.ø., sum hava áhuga fyri, ella sum arbeiða við føroyska málinum og føroyska teknmálinum, tó soleiðis, at Fróðskaparsetur Føroya, Móðurmálslærarafelag Føroya, Javnstøðunevndin, Navnanevndin, Nám, Rithøvundafelag Føroya, Staðarnavnanevndin og Deyvafelag Føroya saman við Felagnum fyri hoyribrekað í Føroyum altíð tilmæla hvør sín lim í Málráðið. Málráðið situr í fýra ár í senn, og kunnu limirnir sita tvey skeið á rað.
Stk. 2. Landsstýrismaðurin tilnevnir limirnar í Málráðið og tilnevnir millum limirnar formann og næstformann, ið báðir skulu hava málfrøðiliga útbúgving.
Stk. 3. Landsstýrismaðurin kann áseta neyvari reglur um at tilnevna limir í Málráðið.
§ 4. Málráðið skipar seg við eini starvsnevnd. Í starvsnevndini sita formaðurin og næstformaðurin í Málráðnum og tríggir nevndarlimir, sum Málráðið velur millum limirnar í ráðnum.
Stk. 2. Landsstýrismaðurin ásetir starvsskipan og nærri reglur um virksemið hjá Málráðnum og starvsnevndini í samráði við Málráðið.
Uppgávur
§ 5. Málráðið ger niðurstøður í málspurningum.
Stk. 2. 1) Málráðið gevur landsstovnum og almenningi vegleiðing, ráð og upplýsing í spurningum um føroyskt mál í talu og skrift eins og um føroyskt teknmál. Almennir myndugleikar eiga í størst møguligan mun at fylgja niðurstøðum Málráðsins.
Stk. 3. Málráðið svarar málspurningum frá stovnum og einstaklingum og eigur at samstarva við fjølmiðlar, stovnar og almennar myndugleikar, ið hava stóra málsliga ávirkan.
Stk. 4. 1) Málráðið skal í samvinnu við yrkisbólkar menna gott føroyskt yrkismál og teknmál.
Stk. 5. Málráðið skipar fyri átøkum, málinum at frama.
§ 6. 1) Málráðið savnar og skrásetir nýkomin orð, máliskur, framburðir og onnur málslig fyribrigdi í føroyskum og er til hjálpar at velja og evna til nýggj orð. Sama er eisini galdandi fyri føroyskt teknmál.
§ 7. Málráðið ritstjórnar og greiðir til útgávu eina føroyska stavsetingarorðabók, sum landsstýrismaðurin løggildar.
Stk. 2. Almennir myndugleikar hava skyldu at fylgja ásetingunum í stavsetingarorðabókini.
Samstarv
§ 8. Málráðið samstarvar við Fróðskaparsetur Føroya, so tryggjað verður, at vitan og førleikar, ið eru á málsliga økinum, verða gagnnýtt til fulnar.
Stk. 2. 1) Málráðið samstarvar við Staðarnavnanevnd og Navnanevnd eins og við aðrar viðkomandi partar undir hesum Teknmálstulkatænastuna og aðrar viðkomandi partar.
Stk. 3. Málráðið samstarvar við aðrar málnevndir og samsvarandi stovnar í hinum Norðurlondunum.
Skrivstovu- og fundarhald
§ 9. Málráðið hevur egið skrivstovuhald, men kann samstarva við aðrar stovnar.
Stk. 2. Skrivstova Málráðsins hevur um hendur dagliga virksemið undir umsjón formansins.
Stk. 3. 1) Skrivstova Málráðsins er mannað við fólkum, sum hava málsliga útbúgving í føroyskum ella á einhvønn hátt hava prógvað kunnleika og hegni til føroyskt málstarv umframt at kunna útvega ella vísa á hollan kunnleika til føroyskt teknmál.
Stk. 4. Landskassin rindar útreiðslurnar av virkseminum hjá Málráðnum, íroknað fundar- og ferðapening o.l. til limirnar í ráðnum og í starvsnevndini.
Gildiskoma
§ 10. Henda løgtingslóg kemur í gildi 1. januar 2013.
Stk. 2. Samstundis fer úr gildi kunngerð nr. 14 frá 7. januar 1985 um reglugerð fyri Føroysku málnevndina.
Stk. 3. Landsstýrismaðurin skal eftir 3 árum leggja fyri Løgtingið frágreiðing um, hvørt lógin virkar eftir ætlan, og kanna um til ber at áseta reglur um Málráð, Staðarnavnanevnd og Navnanevnd í somu lóg.
Tórshavn, 15. mai 2012
Kaj Leo Holm Johannesen (sign.)
løgmaður
Lm. nr. 170/2011
1) Broytt við løgtingslóg nr. 104 frá 13. juli 2017, har § 2 ljóðar soleiðis: “Stk. 1. Hendan løgtingslóg kemur í gildi 1. august 2017. Stk. 2. Í tíðarskeiðnum frá 1. august 2017 til 1. juli 2021 verður umboðið, sum Deyvafelag Føroya saman við Felagnum fyri hoyribrekað í Føroyum hava tilmælt, sbrt. § 1, nr. 2 í hesi lóg, 12. umboð í Málráðnum.”


text:
Um vikuskiftið skipaði Tórshavnar súkklufelag fyri FM í einkultstarti. Teinurin hesaferð varð súkklaður í Kaldbaksbotni og har á leið. Ein teinur upp á átta kilometrar skuldi koyrast trýggjar ferðir.
Tað var Gunnar Dahl-Olsen, ið var skjótastur. Hann brúkti góðar 36 minuttir um teir 24 kilometrarnar, og gevur tað eina meðalferð á 40 km um tíman. Nummar tvey gjørdist Kári Davidsen, sum í næstum skal til Týsklands at kappast í triathlon, í 1/2 Ironman.
Almenna úrslitið í opna bólkinum:
- Gunnar Dahl-Olsen, 36 minuttir 6 sekund
- Kári Davidsen, 39.56
- Jan Hjaltalin Olsen, 40.47
- Kjartan Egholm, 41.50
- Evald Rasmussen, 43.07
- Eyvind A. Hansen, 43.46
- Tóri Thorleifsson, 44.03
- Sámal Petur Danielsen, 44.34
Tóri Thorleifsson er bert 16 ára gamal, og hann gjørdist sostatt unglinga-FM-vinnari. Evald Rasmussen, the grand old man innan súkkling og triathlon, gjørdist somuleiðis FM-vinnari, hetta í veteranbólkinum.


text:
ÍF hevur vunnið ein dyst í ársins Effodeild, tað er helvtin av okkara úrtøku. Hetta saman við fimm tapum hevur ført við sær, at dagsins gestir nú liggja niðast í bestu deildini.
Vit liggja eisini í niðara enda í deildini og seinastu tveir dystirnir hava verið okkum dýrir. Tvey tap og 0-2 hevur verið úrtøkan seinastu vikurnar.
Hóast keðiligu gongdina seinastu dystirnar eiga vit at kenna okkum sum favorittar til dystin sunnudagin og eiga at hava øll stigini eftir tá dómarin loksins bríkslar av.
Vit gleða okkum til spennandi dystin sunnudagin kl. 15.00 og ynskja øllum hjartaliga vælkomin í Gundadal, okkara leikvøll.
Góðan dyst og koyr á, HB !!!!
Allir dystirnir í 10. umfari eru hesir:
2805 Víkingur – Skála
2805 HB – ÍF
2805 KÍ – 07 Vestur
2805 TB/FCS/Royn – EB/Streymur
2805 NSÍ – B36


text:
Enn ein sigur í Litava
Landslið23-04-2015 - Jónfinn Petursson
in.fo skrivar í kvøld, at føroysku U18 kvinnurnar vunnu sín næsta dyst í menningarkappingini sum verður hildin í Litava í hesum døgum.
Í gjár vunnu okkara gentur 3-1 á Letlandi, og í dag megnaðu vit aftur at vinna. Hjørdis Rasmusdóttir skoraði eitt frálíkt mál beint eftir hálva tíman. Lív F. Arge átti málgevandi avleveringina.
Beint fyri hálvleik javnaðu vertirnir eftir gott einmansavriki. Hetta úrslitið helt sær allan dystin sum so mátti avgerast við brotsspørkum.
Annika Dam í okkara máli bjargaði tí fyrsta brotssparkinum. Tá so litavar brendu næsta brotssparki eisini var eingin vegur aftur og okkara vunnu tí næsta dystin í kappingini. Okkara seinasti dystur veðrur leiktur leygardagin móti Ukraina.
Vit fegnast um góðu úrslitini og ynskja øllum hjartaliga til lukku.
Kelda: in.fo
Myndir: Moterys už futbolą


text:
Tlf. 35 88 88
13. februar 2014
Tá alarmklokkurnar fóru at ringja tíðliga mikumorgunin á Corvette museuminum í Kentucky, helt vakthavandi at hettar allarhelst var talan um innbrot.
Tá teir komu á staði, sóðu teir at eitt stórt hol var á gólvinum, og at 8 klassiskir Corvettar lógu í holuni. Hettar eru bilar í milliónaklassanum heilt úr onkrum frá 1962 til ein Corvette ZR1.
Teir royna nú at finna útav hvussu í allari víðu verð hettar kundi henda.
Fyri at síggja hvussu alt byrjaði, trýst her
Fleiri tíðindi:


text:
ùrslit Berlin 2011
Hósdagur:
Krista svam 50 fríd vid tídini 00:35:11.
Hetta gav henni eina bronsu í jugend C og nr 9 í S10, sum er opin bólkur
Fríggjadagur:
Krista svam 100 frí vid tídini 01:15:08.
Hetta gav henni eina silvur í jugend C og nr 9 í S10 (opin bólkur)
Krista svam 50 firvald vid tídini 00:46:42.
Hetta gav henni eina silvur í jugend C og nr 4 í S10 (opin bólkur)
Krista svam 200 bringu vid tídini 03:40:43.
Leygardagur:
Krista svam 400 frí vid tídini 05:21:29.
Hetta gav henni eina bronsu í jugend C og nr 6 í S10 (opin bólkur)
Krista svam 50 bringu vid tídini 00:47:01.
Hetta gav henni eina silvur í jugend C og nr 5 í SB9 (opin bólkur)
Sunnudagur:
Krista svam 200 frí vid tídini 02:48:25.
Hetta gav henni eina bronsu í jugend C og nr 5 í S10 (opin bólkur)
Krista svam 100 bringu vid tídini 01:42:09.
Hetta gav henni eina bronsu í jugend C og nr 6 í SB9 (opin bólkur)
Krista svam 200 blanda vid tídini 03:28:06.
Hetta gav henni eina bronsu í jugend C og nr 7 í SM10 (opin bólkur)
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Inntøkubýtið í sýslunum
Tølini fyri sýslurnar í 2015 eru, við smærri frávikum, á leið tølini fyri allar Føroyar undir einum. Í Norðstreymoyar sýslu er inntøkumunurin tann lægsti, har tey í fimtinginum við hægstu inntøkunum hava 3 ferðir meira at ráða yvir, enn fimtingurin við teimum lægstu inntøkunum og hava tað lægsta gini–talið á 21,9. Spennið millum inntøkurnar er størst í Sandoyar sýslu – 3,5 í fimtingslutfalli og 25,3 í gini-talið.
Hóast munurin ikki er stórur, so hækka bæði mátini við undantøkum nakað frá 2014 til 2015, í nærum øllum sýslum og fyri alt landið.
Gini-vísitalið er eitt mát fyri, hvussu javnvirðisinntøkurnar í samfelagnum eru býttar. Um øll hava somu inntøku er talið null, og hevur eitt húski alla inntøkuna, er talið 100%. Við øðrum orðum: jú lægri Gini-tal, jú javnari inntøkubýti – jú hægri Gini-tal, jú ójavnari býti.
Í hagtalsgrunninum eru meira útgreinaðir upplýsingar, bæði á húskisbólkar, aldur, øki og kyn.


text:
Svimjisamband Føroya
ÍSF-Húsið, Gundadalur 2
Postmoga 1329
FO-110 Tórshavn
Telefon +298 607559
Fax +298 317559
ssf@ssf.fo
Banki: BankNordik 6460 - 1518455
Skrivstovutíð:
Mána- og fríggjadag kl. 9.00-12.00
Stuðlar
Lýsingar
-
Amboð
Author Archives: rokur
So eru tað Oyggjaleikir 2017
Oyggjaleikirnir á Gotlandi eru nú settir, har svimjistevnan byrjar í morgin árini, við innleiðandi riðlum og finalum í fýra dagar. Útlitini eru rættiliga góð hjá føroyingum, um enn tað er ein eyka avbjóðing, at einans fimm svimjarar sleppa í hvørja … Continue reading
Eyka úttøka til HM 2017 í Budapest
Starvsnevnd SSF hevur avgjørt at taka út fylgjandi svimjarar eyka til HM í Budapest 2017: Sára Ryggshamar Nysted (2001), Suðuroyar Svimjifelag Róland Toftum (1998), Suðuroyar Svimjifelag Hesi koma afturat teimum báðum longu úttiknu til HM 2017: Óli Mortensen (1996), Havnar Svimjifelag … Continue reading
LÍV stuðlar lívbjargingini
Svimjisamband Føroya og LÍV skrivaðu í dag undir eina tvey ára stuðulsavtalu í sambandi við átakið “Eingin svimjing uttan lívbjargara” Hetta til at styrkja um átakið, sum Svimjisambandið sjósetti í 2009, og sum síðani er bygt upp við stuðli og … Continue reading
OL-gullvinnari á venjingarlegu í Vági
Litavska svimjistjørnan, Rūta Meilutytė, sum er OL-gullvinnari frá London og hevur heimsmet í 50 m. bringu, og í 100 m. bringu á bæði langgeil og stuttgeil, kom í gjár til Vágs, har hon komandi vikurnar skal verða á venjingarlegu í … Continue reading
Úrvalsvenjingarlega í Gundadali
Svimjisamband Føroya skipar nú 2. og 3. juni fyri venjingarlegu fyri ungar úrvalssvimjarar, við luttøku úr flestu feløgum. Talan er um svimjarar føddir millum 2002 og 2005.
15% avsláttur til Evropameistarastevnuna 2017
EM á stuttgeil verður sum kunnugt í Keypmannahavn í ár, frá 13. til 17. desember 2017. Donsku vertirnir bjóða í hesum sambandi nú øllum føroyskum fjepparum 15% í avsláttri uppá atgongumerki til stevnuna, um keypt verður frá í dag av … Continue reading


text:
Tað var fimtu ferð, kúgvin kálvaði. Dagin eftir, at kúgvin hevði kálvað úti á markini kom hon við kálvinum til bóndan. Júst sum hann hevði gjørt hinar fýra ferðirnar, tók bóndin kálvin frá henni og kúgvin var sett inn í básin at verða mjólkað. Tað løgna var bara, at kúgvin onga mjólk hevði. Vanliga kann
Continue Reading…
Yvirskriftin, “Eitt kristið argument fyri stammkyknum”, er eitt lítið sindur misvísandi. Stammkyknur eru har, líkamikið hvørji argument, vit taka fram fyri ella ímóti. Og sum tey, sum kenna eitt sindur til evnið vita, so er etiska ósemjan ikki um allar stammkyknur. Hetta er eitt kristið argument fyri gransking í og viðger við embryoniskum stammkyknum. Onkur
Continue Reading…
Vit, sum eru kristin, halda nakað løgið hendi á jólum. Tá ið Jesus varð føddur, siga vit, gjørdist Gud menniskja. Jesusbarnið í krubbuni umboðaði sostatt, ógvuliga bókstaviliga, eina samanrenning ímillum tað menniskjaliga og guddómiliga. Vit kalla hetta inkarnatiónina, ella holdsliggeringina. Hetta betýður alt møguligt. Fyrst og fremst er inkarnatiónin sambært kristnu játtanini grundarlagið undir einastu
Continue Reading…


text:
Vit goyma upplýsingar um teg
Tá tú skrivar ella ringir til okkum, skriva vit eitt skjal um teg, sum vit goyma í telduskipanini hjá okkum.
Vit skriva, hvussu tú eitur, og hvar tú býrt, og vit skriva eisini, hví tú hevur skrivað ella ringt til okkum.
Vit mugu skriva alt niður, sum børn og vaksin klaga til okkum um, tí vit skulu altíð kunna síggja, hvat tey hava sagt, og hvat vit hava gjørt við tað, sum tey hava klagað um.
Um vit skriva brøv til onnur um tína klagu, goyma vit eisini tað, sum vit skriva til tey, og tað, sum tey svara.
Tú hevur rætt til at vita, hvørjar upplýsingar vit hava goymt um teg. Tú hevur eisini rætt til at biðja okkum rætta ella strika upplýsingar um teg, sum tú heldur vera skeivar. Tað gera vit, um vit eru samd í tí, sum tú biður um.
Ring til okkum, um tú vilt vita meira um, hvørjar upplýsingar vit hava goymt um teg.


text:
Tvøroyrar Býrað hevur gjørt samstarvsavtalu við løgregluna um upptøku av leysgangandi djórum í kommununi, og aktingarmaðurin er settur.
Frá 15. mai 2016 er galdandi:
Um leysgangandi djór eru til ampa hjá fólki, skal sigast frá á politistøðini á tlf. 35 14 48. Løgreglan setir seg síðani í samband við aktingarmannin, sum tekur djórið upp og setir tað í varðveitslu.
Áðrenn djór verður útflýggjað ánaranum, verður kravt gjald fyri upptøku og vistarhald av djórinum; gjaldið er ásett av Føroya Landfúta.
Hevur eigarin ikki loyst djórið móti at rinda kostnaðin, verður djórið avhendað ella avlívað.
Gjøld:


text:
Yvirlýsing
Floksting Tjóðveldis í Hósvík 24. og 25. mars 2017
undir heitinum fólkaræði, fiskur og virðisvøkstur
samtykkir,
at Tjóðveldi í landsins stjórn skal halda á í stríðnum
- at vinna og byggja einar frælsar, rættvísar og javnsettar Føroyar, har fólkið í Føroyum fær ágóðan og tryggjað javnbjóðis rættindi til tað ríkidømið, ið er ogn Føroya fólks, og staðfesta henda ognarrætt og hesi rættindi í einari nýggjari føroyskari stjórnarskipan
- at tryggja stovnsrøkt og burðardygga veiðu, við greiðum máli um at fremja virðisøking, virksemi og førleikamenning í Føroyum
- at virka ímóti, at valdið í Føroyum savnast á alt færri hondum, har ávísar pengasterkar fyritøkur og samtøk seta dagskránna í samfelagnum og eisini á tingi
- at fólkið alt stendur saman um samhaldsfasta samfelagið og virkar fyri framburði og vælferð hjá øllum
- fyri teimum grønu Føroyum, so at ferð verður sett á framleiðslu av og umleggingina til varandi orku, vernd av náttúru og styrkta umhvørvisfyrisiting
- at fáa ment og økt framleiðsluna av føroyskum matvørum
- at vísa á teir stóru møguleikar, ið liggja í royndunum at menna og vinna virðini úr okkar náttúru- og orkutilfeingi burðardygt, eitt nú við at førleikamenna og útbúgva uppvaksandi ættarlið, og í tí sambandi uppraðfesta menning, gransking, mentan og hægri útbúgving
- at styrkja og menna okkara yrkisútbúgvingar og betra møguleikarnar fyri læruplássum, soleiðis at ungdómurin í Føroyum fær møguleika at velja sær eina tíðarhóskandi, nýtímans og framtíðartryggjaða yrkisútbúgving í Føroyum
- at raðfesta førleikameting og førleikamenning av ófaklærdum
- at styrkja dagstovnaøkið og fólkaskúlan soleiðis, at hesir stovnar frá fyrsta degi menta og menna børnini at hugsa sjálvstøðugt og at verða tilvitaðar borgarar, ið skulu taka virknan lut í fólkaræðisligu menningini av samfelagnum
- har alt hetta er grundað á skynsaman og burðardyggan fíggjar- og búskaparpolitikk, ið setir kós ímóti einum sjálvbjargnun føroyskum búskapi og samfelag.
Flokstingið stuðlar av fullum huga landsstýrisfólkum og samgongu í málunum við fiskivinnunýskipan, heilsu- og sjúkrahússkipan, pensjónsskipan og føroyskari stjórnarskipan.
Vegna yvirlýsingartoymið
Vigdis Johannesen Brandar Heðinsson John Dalsgarð


text:
Elin Maria søkti Víking
Kvinnur27-05-2013 - Jónfinn Petursson
1. deild kvinnur: Víkingur - HB 0-4
Landskappingin hjá kvinnunum tykist alsamt at gerast meira spennandi, nú samanlagda liðið EBS/Skála vann 2 -0 á KÍ við Margáir sunnudagin. Bæði liðini hava nú 18 stig, so kappingin er sera hørð.
Okkara kvinnur vunnu samstundis 4-0 í Gøtu á Víkingi, men sigurin kundi verði størri. Elin Maria Isaksen hevði ein serliga stuttligan dag, tí hon skoraði trý tey fyrstu málini og fekk hat-trick.
Heidi Sevdal, sum annars liggur fremst í málskjótingini hjá HB, fekk fjórða málið. Við fína sigrinum hava vit nú 15 stig og tiva fremstu liðini í nakkan.
Komandi vikuskifti verður leikt móti B36, sum liggur á fjórða plássi við 9 stigum- Tað er so ein onnur uppgáva, og tíkið út frá fyrra dystinum okkara millum eiga vit helst at fáa tey stigini í hús eisini.
Vit gleðast um sigurin og hugaligu gongdina hjá kvinnunum higartil.
Hagtølini:
8. umfar, sunnudagin 26. mai 2013 kl. 12,30 í Sarpugerði
Víkingur - HB 0-4 (0-2)
0-1 Elin Maria Isaksen 16
0-2 Elin Maria Isaksen 19
0-3 Elin Maria Isaksen 65
0-4 Heidi Sevdal 82
Liðið: Nina Davidsen - Sára Samuelsen (Anitha K. Mortensen 72), Milja R. Simonsen, Heidi Sevdal, Rannvá Mortensen (Marjun undir Kletti 46), Lív F. Arge, Eilin S. Hansen, Elin Maria Isaksen, Bjørt H. Magnussen (Elin Niclasen), Liljan av Fløtum Petersen og Doris í Garði Olafsdóttir
Eyka: Annika Hansen og Hildur Egilsdóttir
Venjari: Allan Dubczak
Hjálpar venjari: Ríkin N. Djurhuus


text:
Norðurkorea lat ballistisk kastvápn flúgva uppiyvir japansku oynni, Hokkaido, tíðliga í morgun. Tað skrivar BBC.
Norðurkorea hevur nú í eina tíð hótt við álopum av ymsum slag, m.a. eitt kastvápnsálop móti amerikonsku stillahavsoynni, Guam. Hendan hóttanin fekk amerikanska forsetan, Donald Trump, at hótta aftur við "fire and fury" (fø. "eldi og vreiði"). Sostatt eru nógvir spenningar millum USA og Norðurkorea í løtuni.
Sambært BBC hevur amerikanski og japanski herurin havt ymsar venjingar og virksemi saman seinastu tíðina, og eisini hevur ein stór hernaðaratgerð verið í gongd í Suðurkorea, har amerikanski herurin eisini er uppi í. Norðurkorea óttast sostatt eina møguliga innrás, og tað, meta serfrøðingar, kann vera orsøkin til kastvopnsatsóknina í morgun.
Japanski forsætisráðharrin, Shinzo Abe, rópar álopið fyri "eina óhoyrda hóttan mótvegis landinum".
Trygdarráðið hjá ST hevur kallað inn til bráðfeingis fund í sambandi við álopið.
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
6.500 flóttafólk vóru bjargað uttan fyri strondina í Lybia mánadagin. Tað upplýsir italska bjargingartænastan, skrivar Ritzau.
Í gjár var eftir øllum at døma ein tann strævnasti dagurin hjá bjargingartænastuni tey seinastu árini. Myndir vísa flóttafólk í bjargingarvestum loypa á bláman av einum yvirfólkaðum báti. Bjargingartænastan hjálpti børnum og nýføðingum umborð á bjargingarbátar.
- Vit samskipaðu einari 40 bjargingar og bjargaðu 6.500 fólkum, skrivar bjargingartænastan.
Við í bjargingini vóru eisini skip og bátar úr Italia, hjálparfelagsskapir og fólk frá ES-marknaliðum.
Sunnudagin høvdu bjargingarbátar í Miðalhavinum somuleiðis nógv um at vera, tí fleiri 1.100 fólk vórðu bjargað tann dagin. Samlaða talið av flóttafólkum og migrantum, sum eru komin til Italia í 2016, er nú umleið 105.000 sambært ST-flóttafólkastovninum UNHCR. Talið er gjørt upp áðrenn bjargingarnar mánadagin.
Fleiri enn 3.000 flóttafólk og migrantar eru deyð á havinum í royndini at náa til Grikkalands ella Italia í ár. Tað er ein vøkstur á 50 prosent í mun til sama tíðarskeið í 2015. Síðan flóttafólkakreppan av álvara byrjaði í 2014 eru fleiri 400.000 fólk sloppin yvirum frá Norðurafrika í øllum góðum – ella á lívi í øllum førum.


text:
Fólkatalsfrøði
Fólkatalsfrøði ella íbúgvafrøði eru vísindini um gongdina í fólkatalinum, um fólkasamanseting við atliti at kyni, aldri og borgarastøðu, um landafrøðiliga býtið í íbúgvatali og samanseting, og um tær broytingar í íbúgvatali og samanseting, sum koma av gongdini í føðitíttleika, deyðstíttleika, tilflyting og fráflyting. Hugtakið demografi (δnuoYpaφίa) er grikskt og merkir lýsing av viðurskiftum viðvíkjandi fólkatalinum.[1] Íbúgvaviðurskiftini verða lýst fyri eitt land og landspartar á ein hátt, so beinleiðis samanberingar kunnu gerast við onnur lond.
Fólkatalsfrøði verður brúkt til at lýsa fólkatalsgrundarlagið í einum samfelag, í einum øki – og verður eisini brúkt, tá ein lýsing verður gjørd av, hvørjir menningarmøguleikar eru í økinum, hvat fólkatali viðvíkur. Orsøkin til at fólkatalsfrøði hevur týdning fyri menningarmøguleikarnar í einum øki er, at bæði tørvur og arbeiðsorka hjá fólki broytist við aldrinum. Greitt er harumframt, at tørvurin á barnaansing, skúlum, frítíðartilboðum, arbeiðsplássum, bústøðum, heilsu- og eldrarøkt er neyvt tengdur at, hvussu aldurbýtið er í økinum.
Hagstova Føroya savnar, víðger og kunnger íbúgvafrøðiligar upplýsingar um Føroyar.[2]


text:
Come together, right now....
Úr Fuglafirði ljóða boðini soleiðis:
"Komið og hoyrið teir fýra borgarstjórarnir í landnyrðings-Føroyum hugleiða um felags stev, felags samleika og mentan. Við yvirskriftini: Saman hvør sær; hugleiða borgarstjórarnir Torbjørn Jacobsen, Sonni á Horni, Jógvan Skorheim og Jóhan Christiansen um framtíðarútlit og menning sæð út frá einum mentanarligum sjónarhorni.
(Mynd: Mentanarhúsið í Fuglafirði)
Yvirskriftin ber eisini brá av tvítýdningi, tí hóast støði verður tikin í einum mentanarligum sjónarhorni, kann felags samleikin eisini finnast innan økini vitan og vinna.
Øllum kunnugt, hava júst landnyrðings-Føroyar hópin av altjóða virkjum, sum bjóða av í heimshøpi, og nærum øll rávøran, ið árliga kemur upp á land í Føroyum, er úr økinum.
Vitan, vinna og mentan, hvør sær trý økir, men um vit samla økini og leggja áherðslu á at finna felags stev, hvat megna vit tá?
So hóast teir fýra eru borgarstjórar í hvør sínum øki, hvat megna teir so saman, vinnu, vitan og mentan at frama?"
Tiltakið við landnyrðinsborgarstjórunum er partur av Mentanardøgunum í Fuglafirði, sum eru frá 31. august til 3. september.
Meira um Mentanardagarnar í Fuglafirði HER


text:
Fríggjadagin letur listaframsýningin Rivur í Sálini hjá listamanninum Gukki Nuka Willsen Møller upp í Listasavni Føroya. Mynd: Sigmund Vang
Ger marrurnar til list
2017-09-01 15:00
Sigmund Vang
Gukki Nuka Willsen Møller bleiv misnýttur sum smádrongur. Í áravís nýtti hann listina sum viðgerð, tilvitað og ikki, fyri at gera sálina heila aftur. Fríggjadagin letur framsýning hansara, Rivur í Sálini, upp í Listasavni Føroya
Í marrunum eru altíð trø í einum skógi, ið er við at rotna og doyggja. Ella ísur. Gukki situr fastur í jørðini í einum stórum skógi, ella so er hann frystur fastur í
Greinin er bert fyri haldarar
Fá skjóta atgongd til greinina Prísir úr 99 krónum um mánaðin
Sum haldari fart tú atgongd til alt tilfar í blaðinum á netinum, umframt tíðindi. Trýst á "Tekna hald" og skráset teg
Dimma Pluss og prent
kr. 129 / mðr
Dimma Pluss
kr. 99 / mðr
Dimma Pluss og Prent 365 dagar
kr. 1548 / 365 dagar
Dimma Pluss 365 dagar
kr. 1188 / 365 dagar


text:
Skrivað tann .
Týskvøldið 7. juni kl. 21.00 Á TORGINUM á RÁS2
Sent verður úr Klaksvík - Kári Kjelnæs leggur til rættis.
Les meira
Skrivað tann .
Evangeliska Røddin á RÁS 2 í kvøld
Gestur er Johannes Poulsen, ættaður úr Klaksvík.
Absalon Absalonsen er vertur
Sendingin verður endursend sunnudagin kl. 12.30
Skrivað tann .
EVANGELISKUR FUNDUR
Hvørt sunnukvøld kl. 21.00 á RÁS2
Sendingin verður endursend hóskvøld kl. 21.00.
** EIN GÓÐ SENDING FRÁ EVANGELISKU RØDDINI **
Skrivað tann .
** EIN GÓÐ SENDING FRÁ EVANGELISKU RØDDINI **
Hvørt týskvøld kl. 21.00 á RÁS2
Sendingin verður endursend sunnudag kl. 12.30


text:
Høvuðssponsor hjá TB-flogbólti
Suðuroyar Sparikassi og TB-flogbóltur hava gjørt eina tvey ára sponsoravtalu.
Vit í TB-flogbólti fegnast um stuðulsavtaluna. Tað er eingin ivi um, at stuðlar av hesum slagnum hava stóran týdning fyr okkum. Fíggjarliga er hetta eitt trygt grundarlag fyri felagið, soleiðis at nevndin kann hava størri fokus á framhaldandi menning av felagnum.
TB-flogbóltur takkar Suðuroyar Sparikassa fyri stuðulin og fyri gott samstarv annars.
Petur Óli Samuelsen, deildarleiðari í Suðuroyar Sparikassa gleðist um avtaluna.
Fólkini aftanfyri TB-flogbóltin hava í fleiri ár gjørt eitt stórt ungdómsarbeiði, og hevur hetta givið úrslit - bæði í FM-heitum og við at leikarar eru úttiknir til landslið.
Vit í Suðuroyar Sparikassa eru fegin um avtaluna við TB-flogbóltin, sigur Petur Óli, og leggur afturat, at orsøkirnar til samstarvið
millum annað eru, at TB-flogbólturin er eitt virkið felag sum gagnar børnum og
ungdómi í Suðuroynni – okkara framtíð.
Samstundis verður Suðuroyar Sparikassi enn meira sjónligur í Suðuroynni.


text:
Vit veita fígging upp í 20 mánaðar rentufrítt
– heilt uttan kostnað
Far til umsóknarblað
Tú kanst lána 2.000 – 40.000 kr.
Lánitreytir fyr Ekspres Lán við 0 í rentu og ongum kostnaði*:
Serstøk kreditmeting verður gjørd. Við upphædd kr 20.000 ella hægri verður biðið um lønarseðil sum prógv fyri inntøku. Lán verður bert givið fyri ta upphædd tú keypir vørur fyri í sama viðfangi. Tú kanst ikki fáa pengar útgoldnar.
Dømi: Lánsupphædd 5.000 kr, mánaðarligt gjald 500 kr í 10 mánaðir. Samlaðar útreiðslur 0 kr, samlað upphædd at gjalda aftur 5.000 kr. Debitorrenta er føst 0,0%, árligu útreiðslurnar í prosentum (ÁÚP) eru 0,0% (treytað av, at goldið verður umvegis Betalingsservice).
*Rentu- og kostnaðarloysið er við teirri fortreyt, at lánið ikki verður uppsagt vegna lántakarans mishald.
Fíggingin verður veitt í samstarvi við Ekspres Bank A/S.
Dømi


text:
28 august, 2015 , skrivað hevur GudloysicloseAuthor: Gudloysi
Name:
Site: http://www.gudloysi.fo
About: See Authors Posts (85)
Her upp undir løgtingsvalið 2015 hevur Gudloysi sent spurningar út til øll okkara valevni, fyri at finna útav hvønn hugburð tey hava til mál, ið hava við trúarfrælsi og sekularisering at gera. Soleiðis hevur Martin Pauli Jacobsen (Sambandsflokkurin) svarað.
(Um blasfemiparagraffina) Nei. Eg haldi at religión er ein privat ting ið ikki viðkemur nøkrum øðrum. Ta er ongin grund at háða nakran vegna hansara religión. Vit hava ikki brúk fyri at øsa tingini upp við um religión hjá onkrum er røtt/skeiv.
(Um fólkaskúlalógina) Mær vitandi undirvísur fólkaskúlin í religión. Ta er ongin lærari ið tvingar næmingar at verða kristnir. Eg síggi ikki nakað problem at kristni far flest tímar. Børnini velja sjálvi tá tey verða eldri. Eg havi einki ímóti at børn hava morgunsang. Um for ynskja at teirra barn ikki skal hava morgunsang, so tey um ta.
(Um halgidagslógina) Ja og nei. Ta er ongin grund at provokera bara fyri at provokera.
(Um hjúnabandslógina) Ja sjálvandi.
(Um fosturtøkulógina) Eg gangi inn fyri fríðari fosturtøku. Kvinnan kann hava ta síðsta orði.
(Um fólkakirkjuna) Nei. Eg eri ikki ein trúgvandi persónur, men eri limur í fólkakirkjuni. Tey tingini ið eg ræðist mest av øllum er religiøsur og tjóðskaparligur galskapur tá fólk sløkkja sín heila. Ein rúmlig,tung, hóvlig fólkakirkja er best kortið at kortslutta religiøsan galskab í hesum samfelagnum. Eg tori tí ikki at seta fólkakirkjuna javnt við allar fríkirkjur.
Martin Pauli Jacobsen
28 august, 2015 , skrivað hevur Heini ReinertcloseAuthor: Heini Reinert
Name: Heini Reinert
Site: http://www.sketchsepahi.com
About: Heini Reinert er skrivari hjá Gudloysi, heimspekilesandi á University of Leeds og distraheraður annars. Heini er ikki bloggari hjá Gudloysi og fer tískil ikki at skriva nakað nýtt á nøkrum fastløgdum degi í mánaðinum. Kortini heldur Heini at tað er órættvíst av honum at krevja av øllum hinum høvundunum (sum hann ger dúgliga) at teir skulu blogga, um hann ikki sjálvur skrivar okkurt av og á.
Tí fer Heini við jøvnum millumbilum at bumbardera Gudloysi.fo við meiningsleysari heimspeki, sum ongin tímir at lesa kortini, bara so hann kann lata sum um hann er líka kul sum veruligu bloggarnir hjá Gudloysi.See Authors Posts (33)
Her upp undir løgtingsvalið 2015 hevur Gudloysi sent spurningar út til øll okkara valevni, fyri at finna útav hvønn hugburð tey hava til mál, ið hava við trúarfrælsi og sekularisering at gera. Soleiðis hevur Rúni Johansen (Miðflokkurin) svarað.
Eg ynski ikki at svara hesum. Gott val
28 august, 2015 , skrivað hevur GudloysicloseAuthor: Gudloysi
Name:
Site: http://www.gudloysi.fo
About: See Authors Posts (85)
Her upp undir løgtingsvalið 2015 hevur Gudloysi sent spurningar út til øll okkara valevni, fyri at finna útav hvønn hugburð tey hava til mál, ið hava við trúarfrælsi og sekularisering at gera. Soleiðis hevur Pól Jákup Poulsen (Nýtt Sjálvstýri) svarað.
(Gevið gætur! Vit hava valt at tulka svarini hjá Pól Jákup Poulsen sum at hann í minsta lagi ætlar sær at atkvøða ímóti broyting. Vit vita út frá hansara svarum ikki, hvørt hann eisini ætlar sær at arbeiða aktivt ímóti broyting. Ja’ið til endans man sipa til samgongu við Miðflokkin, sum vit eisini spurdu um.)
Eg sigi nei,nei,nei,nei,nei,nei,ja
Pól Jákup Poulsen
26 august, 2015 , skrivað hevur GudloysicloseAuthor: Gudloysi
Name:
Site: http://www.gudloysi.fo
About: See Authors Posts (85)
Yvirlit yvir svarini, vit hava fingið higartil til okkara spurnarrundu um politisk mál innanfyri sekularisering og trúarfrælsi. (Trýst á myndina fyri at síggja eina størri útgávu.)
Myrkagrønt ja merkir at arbeiða fyri broyting. Ljósagrønt ja merkir ja til at atkvøða fyri broyting. Ljósareytt nei merkir nei til at atkvøða fyri broyting. Og myrkareytt nei merkir at arbeiða ímóti broyting. Undantakið er sjálvandi spurningurin um samgongu við Miðflokkin, sum sjálvandi er ein einfaldur ja/nei bonusspurningur. Miðflokkurin fær sjálvandi automatiskt ja til samgongu við Miðflokkin.
Hvítt spurnartekin merkir at valevnið antin noktaði at svara uppá spurningin, ikki kendi seg ført fyri at svara ella svaraði uppá ein máta so at tað ikki bar til at tulka svarið sum “ja” ella “nei.”
Tess myrkagrønari eitt valevni ella ein flokkur er, tess meir sekulert. Tess myrkareyðari eitt valevni ella ein flokkur er, tess minni sekulert.
Higartil er mest sekuleri flokkurin Javnaðarflokkurin, og minst sekuleri er sjálvandi Miðflokkurin.
Er títt valevnið ikki á yvirlitinum? Kundi tú hugsað tær at vitað, hvat hann ella hon heldur um hesi málini? Send teimum endiliga eini høflig boð og bið tey svara okkara spurningum. Vit útgeva øll svar.
Gevið gætur! Hetta er einans ætlað sum ein skjót og einføld heildarmynd. Smálutir og gradsmunir blíva av neyð burtur í heildarmyndini, og tískil hava vit eisini útgivið fullfíggjaðu svarini her á okkara heimasíðu.
26 august, 2015 , skrivað hevur GudloysicloseAuthor: Gudloysi
Name:
Site: http://www.gudloysi.fo
About: See Authors Posts (85)
Her upp undir løgtingsvalið 2015 hevur Gudloysi sent spurningar út til øll okkara valevni, fyri at finna útav hvønn hugburð tey hava til mál, ið hava við trúarfrælsi og sekularisering at gera. Soleiðis hevur Birita Á Løgmansbø Bláhamar (Tjóðveldi) svarað.
(Um fosturtøkulógina) Haldi ikki at vit skulu hava fría fosturtøku, av tí at fosturtøka ikki skal brúkast sum præventión ella ein loysn uppá ein svipsara !
Tað snýr seg um mannalív, og eg vildi heldur, at tær, ið eru vorðnar við barn og ikki vilja ella kunna hava barnið, heldur skulu umhugsa at burtættleiða barnið til onkran, ið inniliga ynskir sær eitt barn.
Fosturtøka skal bert verða framd, um medicinsk atlit tala fyri tí.
(Um samgongu við Miðflokkin) Kundi ikki funnið uppá at farið í samgongu við Miðflokkin !
Vh
Birita á L. Bláhamar
Birita Á Løgmansbø Bláhamar


text:
Almenna Kringvarpið hevur luttikið í spurnarkanning, har spurt varð, hvør hevði kopiera hvønn.
Tað er einki galið við slíkari kanningin, men tá almenna KVF tekur lut og atkvøður fyri, at vit hava kopierað, tá gerst tað álvarsamt. Hvat er endamálið? Er tað góð public service?
Fyri at rudda allan iva burtur, byrjaðu vit uppá Hertak Føroyar í februar 2014 í táverandi íbúðini hjá mær í Dýrindalsgøtu. Fyrsta tekningin lá longu úti á instagram í juni 2014 (sí myndir)
Tað skal sigast, at vit hava ikki fingið stuðul, men goldið hvørt oyra sjálvir. Tað er gleðiligt, at fleiri spøl koma út, men vit vilja ikki verða hongdir út av KVF og skuldsettir fyri at hava kopierað. Serliga ikki, tá vit hava arbeitt við verkætlanini í fleiri ár.
Tí er tað ikki meir enn rímiligt, at almenna KVF tekur orðini til sín aftur og kemur við umbering!
NÝGGJASTA:
Eftir at Hanus Samró hevði gjørt vart við hetta omanfyri, skrivaði kringvarpsstjórin Johnny í Grótinum soleiðis á Facebook-vanganum hjá Hanusi:
- Góði Hanus! Eg skal vegna KvF biðja teg um umbering fyri gjørda mistakið. Eitt starvsfólk hevur av misgávum atkvøtt í hasi spurnarkanningini hjá Amatøroyar við Insta-vanganum hjá KvF. Sjálvandi skuldseta vit ikki Hertak Føroyar fyri at kopiera Hildarting, sum jú akkurát er komið á marknaðin. Framhaldandi góðan byr við verkætlanini!


text:
Løgtingslógin um seming, sum skipar hesi viðurskiftini, er rættiliga nýggj. Hon kom í gildi í mai 2013, og hon er fyrsta lógin av sínum slag, sum løgtingið hevur samtykt.
Tað heilt serliga við føroyska arbeiðsmarknaðinum er, at føroyingar yvirtóku ikki umsitingina av honum fyrr enn í 1948, tá heimastýrislógin varð sett í gildi. Hetta merkir, at alt økið varð stýrt við donskum lógum, og hóast hesar í ávísan mun vóru lagaðar til føroysk viðurskifti, so vóru tær flestu fyrst og fremst ætlaðar til danska arbeiðsmarknaðin. Onkur einstøk donsk lóg var tó gjørd burturav til føroyska arbeiðsmarknaðin.
Núverandi lóg um semingsstovn frá 2013 kom ístaðin fyri eina lóg sum hevði virkað líka síðani 1928. Gamla lógin var bara tvær ferðir broytt øll árini frá 1928 til 2013.
Tað er løgið at hugsa sær, at vit ikki fingu eina føroyska lóg fyrr enn 65 ár eftir, at føroyingar høvdu yvirtikið umsitingina av arbeiðsmarknaðinum, serliga tá hugsað verður um, hvussu ótíðarhóskandi gamla lógin var vorðin.
Gamla lógin var bara galdandi fyri partar av arbeiðsmarknaðinum. Almenni arbeiðsmarknaðurin var als ikki umfataður av lógini, og tað var heldur ikki neyðugt, tá hon varð sett í gildi í 1928, tí Føroyar høvdu ongan almennan arbeiðsmarknað tá. Lógin var heldur ikki broytt, tá heimastýrislógin varð sett í gildi í 1948, og Føroyar fingu ein almennan arbeiðsmarknað. So tá almenn semingsfólk vóru tilnevnd eftir gomlu lógini, so var tað bara fyri at virka á privata arbeiðsmarknaðinum. Almenni arbeiðsmarknaðurin mátti sjálvur tilnevna síni egnu semingsfólk, sum vórðu útnevnd í sambandi við hvørja einstaka ósemju.
Í nýggju lógini um semingsstovnin stendur, at stovnurin skal arbeiða fyri at finna semjur á øllum arbeiðsmarknaðinum. Eitt semingsfólk og eitt varasemingsfólk verða vald fyri trý ár í senn, og hesi skulu vera óheft av áhugamálum hjá pørtunum á arbeiðsmarknaðinum.
Eitt serligt, sum hendi, tá semingslógin varð sett í gildi, var, at Fasti Gerðarrætturin gjørdist ein partur av semingslógini. Tá lógin um Fasta Gerðarrættin varð sett í gildi í 2006, kundu partarnir á arbeiðsmarknaðinum velja frítt, um teir vildu vera við í teirri skipanini ella ikki. Men í semingslógini varð ásett, at um partarnir ikki høvdu funnið eina aðra skipan fyri gerðarrættarmál, so høvdu teir skyldu at viðurkenna Fasta gerðarrættin. Flestu feløgini høvdu tá longu valt at viðurkenna Fasta Gerðarrættin, men nú er hetta ikki ein sjálvboðin skipan longur.
Her kanst tú lesa semingslógina
Mannagongdir í sáttmálasamráðingum (KVF, ljóðbrot)


text:
Jógvan Højgaard vann 4. umfar av vetrakappingini
Leygardagin 3. desembur skipaði TSF fyri 4. og næstseinasta umfar av Vetrakappingini 2016. Fimm kappingar eru, og í hesari kappingini er bara talan um einkultstartskappingar.
Kappingin er ein liður í fyrireikunum til Oyggjaleikir, ið verða á Gotlandi komandi summar.
Jógvan Højgaard vann sannførandi, og hetta er annar sigur hjá Jógvan av fýra kappingum. Jógvan brúkti 49 minuttir og 48 sekund um teir 29 kilometrarnar, og hevur við sigrinum í gjár vunnið tvær kappingar. Gunnar Dahl-Olsen hevur somuleiðis vunnið tvær kappingar.
Í samlaðu støðuni er tað bara eitt stig sum skilur Jógvan og Gunnar. Jógvan Hevur 20 stig og Gunnar 19. Vegna krím luttók Gunnar ikki í gjár, og tí verður samlaði vinnarin ikki funnin fyrr enn tann 17. desembur, tá kappast verður í seinasta umfari. Vinnarin fær 7 stig og nummar tvey fær 5 stig.
Hilmar Hansen var væl koyrandi í gjár, og tað bleiv tí til eitt annaðpláss til hann. Á triðjaplássi kom Jan Hjaltalin Olsen. Bert 21 sekund var millum teir báðar. Meðan Hilmar brúkti 51 minuttir og 52 sekund um teinin, so brúkti Jan 52 minuttir og 13 sekund um teinin.
Rúni Juul, ið hevur koyrt á Rynkeby liðnum í ár, var við leygardagin, og hann sigraði í motiónsbólkinum. Men 1. plássið bleiv deilt, tí við akkurát somu tíð gjøgnumførdi Sámal Petur Danielsen teir 29 kilometrarnar. Sámal Petur er eisini við á Team Rynkeby.
Evald Rasmussen brúkti 58 minuttir og 13 sekund um teinin, og tað bleiv tí til eitt tríðjapláss til hann.
Teinurin var úr Havn til Kaldbak og aftur til Havnar. Startur og mál var við Plantusøluna við Hvítanesvegin og vent var í brekkuni, nakað áðrenn inni á Fløtum í Kaldbak.
Hetta var sum sagt fjórða av fimm umførum, og tað sum hevur eyðmerkt kappingarnar er, at veðrið til allar kappingarnar hevur verið rættiliga gott, um hugsað verður um árstíðina.
Evald Rasmussen liggur fremst í motiónsbólkinum, og Tóri Thorleifsson í unglingabólkinum.
Seinasta umfar verður koyrt tann 17. desembur, og tá verða samlaðu vinnararnir funnir.
Tá verður koyrt inni á Kaldbaksbotni, og tá skulu súkklararnir koyra trý umfør á 8 km, tvs. 24 km einkultstart. Ein fløt ruta, sum passar væl til Jógvan Højgaard. Hvør vinnarin verður, verður torfort at gita, tí tað kann væl hugsast, at bæði Torkil Veyhe og Dávur Magnussen verða við tá. Livst so spyrst.
Vetrakappingin 2016, samlaða úrslitið eftir 4. umfar.xlsx


text:
Fígging av lestri
Grunnar
Slóðir til ymisk støð, sum kunnu vera hent, tá ið leitast skal eftir grunnum serliga í Danmark.
- Legater.nu
- Legatregistret
- Legatbogen
- DSEB
- Studerende Online
- International Financial Aid and College Scholarship Search
- Globalgrant - Heimsins størsta savn við legatum og grunnum.
- European Funding Guide
Vit hava savnað og býtt grunnar upp í fleiri bólkar.
Dømi um fíggjarætlan:
Minst til at gera vart við hvørjar útreiðslur koma afturat av tí, at tú fert í annað land at lesa.
Sostatt havi eg eitt undirskot á kr. 28.000, sum eg royni at fáa dekkað via legattilluting, fyri at uppihaldið kann gerast veruleiki.
Øll tey nevndu tølini eru eftir skatt (SU), og sum víst frammanundan eru tølini grundað á eitt 5 mánaðar uppihald í landinum xx.
Les annars meira her um:


text:
Føroyska talvlandsliðið er aftur við í altjóða kapping. Í dag byrjaði EM-kappingin fyri smátjóðir í Evropa. Telvað verður í Andorra. Tíggju lið kappast. Tey eru Føroyar, Luksemburg, Monaco, Andorra, Kýprós, Malta, Liktinstein, San Marino, Jersey og Guernsey. Av hesum liðum var Føroyar einasta smátjóðin, sum var við í stóru EM-kappingini fyri landslið á Kreta mánaðarskiftið oktober/november. Har endaðu Føroyar nummar 36 av 40 liðum.
Telvararnir hava verið heima eitt stutt legg eftir kappingina á Kreta, men í gjár fóru teir aftur avstað at telva. Manningin er at kalla hin sama sum á Kreta. John Arni Nilssen er tó ikki við í Andorra. Talvsambandið hevur sum politikk, at ein unglingatelvari skal vera fimti maður í á føroyska liðnum í smálandakappingini. Silas Eyðsteinsson úr Sandavágs Talvfelag er tí nýggjur á talvlandsliðnum.
Móti Luksemburg
Fyrsta umfar byrjaði klokkan trý í dag. Føroyar telva móti Luksemburg. Tað er ein lykladystur, tí Føroyar og Luksemburg hava vunnið smálandakappingina tvær ferðir hvør. Kappingin í ár er tann fimta í røðini. Á føroyska liðnum í dag telva Helgi Dam Ziska, Høgni Egilstoft Nielsen, Rógvi Egilstoft Nielsen og John Rødgård.
Tað er kortini ikki vist, at Luksemburg er størsta hóttanin móti Føroyum hesaferð. Heimaliðið Andorra hevur styrkt seg í ár. Tveir stórmeistarar og ein altjóða meistari eru á liðnum. Annar er breti og hin spanióli, men báðir hava umboðað Andorra fyrr. Monaco hevur eisini ein stórmeistara á sínum liði. Helgi Dam Ziska hevur hægsta styrkitalið í kappingini.
Telvað verða í alt níggju umfør – øll liðini telva ein dyst hvørt móti øðrum. Kappingin endar leygardagin 18. november. Í morgin og mikudagin eru tvinnanda umfør á skránni. Tá verður byrjað klokkan 10.00 fyrrapartin, og síðani verður farið undir annað umfar klokkan 17. 00 seinnapartin. Hósdagin verður eisini telvað um kvøldið – tá er snarkapping á skránni.
Til ber at fylgja við dystunum beinleiðis á hvørjum borði – leik fyri leik. Leinki sæst niðanfyri.
https://chess24.com/en/watch/


text:
Orð: Levi Joensen
Lag: Torkil Mørkøre
1. Um náðina, sum fann meg, eg syngi songin mín,
um hann, sum kom her niður, dró syndarar til sín.
Hann kom úr dýrd í Himli til krossins harða deyð
og sá her heimsins hjørtu í størstu syndaneyð.
Niðurlag: :,: Ja, náðin fann meg, hon dró meg inn til sín. :,:
2. Tá loysnaði mín tunga; hon sang eitt gleðilag,
og stóra syndabyrðin sum døggin svann avstað.
Eg sá á krossi mannin, sum kærleiksmerki ber,
sá blóðið úr hans síðu – Guds Lamb í deyðan fer.
3. Tú lívsins Harri livir, sum ein dag doyði her.
Nú krúnuna í ævir títt særda høvur ber.
Eitt gullbelti um bróstið nú prýðir Kongin har,
sum ein dag hekk á krossi, av øllum svikin varð.


text:
Forskriftarheilivágur er uttan mvg, men handkeyps- og djóraheilivágur er við mvg.
Ikki er altíð lætt at vita, hvussu mikið heilivágurin kostar og hví. Ymiskar orsøkir eru til tað:
- Prísur á heilivági kann broytast 14. hvønn dag.
- Sami heilivágur kann hava ymsan prís og ymisk nøvn.
- Stuðul verður veittur til ávísan heilivág og ikki til annan.
Les meira
Undir stuðul til heilivág verður greitt frá um stuðul til heilivág.
Undir samheitaheilivágur verður greitt frá, hví sami heilivágur kann hava ymisk nøvn.


text:
Flokslærari: Guðrun Elttør (GE), tel. 757 403 , t-post: gudrun.elttoer@skulin.fo
19. okt.
Á foredrafundinum varð avgjørt at gera ein jóla-foreldrabólk og ein vár-foreldrabólk. Hesir bólkar skulu skipa fyri einumhvørjum, ið er samasjóvandi fyri flokkin.
Jólabólkurin er: Anna Jóna, Brynhild, Edith og Katrin.
Várbólkurin er: Sigbjørg, Áki H, Áki D, og Benjamin.
***
Hvønn mikudag arbeiða allir lærararnir á skúlanum til kl 16:00 Hesar dagar eri eg at hitta millum kl 14:00 og 15:00. Hava tit nakað, ið tit ynskja práta við meg um, eru tit vælkomin at senda mær eini boð á 757403, so vit kunnu gera eina avtalu at taka eitt prát.
Sendið mær sms á 757403, um boðast skal frá, at barn tykkara ikki kemur í skúla.
Guðrun


text:
Á stórtingsvalinum í Noregi í gjár, vann blái blokkurin. Blái blokkur, flokkarnir Høyre, Fremskrittspartiet, Kristeligt Folkeparti og Venstre fingu 89 stórtingslimir. Reyði blokkurin, Arbeiderpartiet, Senterpartiet, Miljøpartiet de Grønne og Rødt fingu 80. Sostatt stendur Erna Solberg, forkvinna í Høyre, til at taka við embætinum sum forsætisráðharri eitt valskeið afturat.
Nú skal Solberg í holt við samgongusamráðingar, men sambært DR og Berlingske Tidende verður hetta ikki nøkur løtt uppgáva. Erna Solberg fekk nógvan stuðul uppundir valið frá smærru høgraflokkunum, Venstre og Kristeligt Folkeparti, men hesir báðir flokkarnir eru ikki so sinnaðir at skipa samgongu við Fremskrittspartiet.
Í grein við norska kringvarpið, NRK, sigur næstformaðurin í Kristeligt Folkeparti, Olaug Bollestad, at tey ætla ikki í samgongu við Fremskrittspartiet, tí at seinasta valskeið vóru tey ov ósamd um nógv kjarnumál. So, sigur Bollestad, at um Erna Solberg velur at skipa samgongu við Fremskrittspartiet, so vilja tey heldur fara í andstøðu, sum ein konstruktivur andstøðuflokkur, ið tekur støðu til eitt mál í senn.
Tað verður tó trupult hjá Solberg at skipa eina bláa samgongu uttan stuðul frá Venstre og KrF.
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
Jóhan Martin Christiansen og Hansinu Iversen fáa Listaflog-stuðulin
Nevndin fyri Listaflog-stuðulin hevur gjørt av at lata Jóhan Martini Christians...
Stranda skúli talgildar bøkur frá Námi
Stranda skúli er næsti skúli í røðini at skriva undir fasthaldssáttmála um alt ...
Marghøllin verður tikin í nýtslu í heyst
Marghøllin í Vági verður nú veruleiki. Hetta er greitt eftir býráðsfundin mának...
Einar svartar Føroyar í grønum hami?
Sambært samgonguni skulu Føroyar gerast grønar. Fleiri valevni, tingfólk og flo...


text:
Neytamykjukapping
TB | 06/10/16
Neytamykjukapping 15. oktobur 2016 kl. 13.00 í Ørðavík.
So er tíðin aftur komin at sølan av lutaseðlum til ta afturvendandi neytamykjukappingina, ið TB hevur skipað fyri seinastu mongu árini, fer at byrja.
Frá fríggjadegnum 7. oktobur og til fríggjadagin 14. oktobur fara fólk frá felagnum hús úr húsi at selja seðlar í samband við kappingina. Seðlarnir kosta 100 kr. stk. Kappingin verður leygardagin 15. oktobur kl. 13. Øll, ið hava áhuga at verða við at síggja tarvskálvin gera sína skyldu, eru vælkomin til Ørðavíkar. Kálvurin er uml. hálvtannað ára gamal, og er hetta tí av besta kjøti.
Áðrenn vinnarin fær kálvin, er møguleiki at fáa hann slaktaðan og skornan í fjóðringar. Í fjør vann Varðin Pelagic og bleiv hann burturlutaður millum starvsfólkini á virkinum, soleiðis at 4 starvsfólk fingu ein fjórðing hvør.
Við fótbóltskvøðu TB


text:
LÍVIÐ SUM KRISTIN
Tá ið eitt barn letur upp
Letur eitt barn upp, mugu vit spyrja eftir foreldrunum. Tá vísa vit virðing fyri teirra myndugleika. (Orð 6:20) Bjóðar barnið okkum inn, bera vit okkum undan. Ber tað ikki til at tosa við foreldrini, mugu vit koma aftur ein annan dag.
Er talan um eitt ungt fólk, mugu vit royna at meta um støðuna. Vit kundu kanska spurt, um hann sjálvur sleppur at velja, hvat hann vil lesa. Sleppur hann tað, kunnu vit bjóða honum lesnað ella vísa honum á jw.org.
Tá ið vit vitja eitt ungt fólk aftur, sum hevur víst áhuga, eiga vit at spyrja eftir foreldrunum. So fáa vit høvi at greiða frá, hví vit koma, og eisini at vísa teimum tey góðu og álítandi ráðini í Bíbliuni til familjur. (Slm 119:86, 138) Hugsa vit um foreldrini og vísa teimum virðing, hevur tað góða ávirkan og gevur okkum kanska fleiri møguleikar at siga teimum frá gleðiboðskapinum. – 1Pæt 2:12.


text:
Góðu næmingar og foreldur/avvarandi
Við ynskjum um gott vikuskiftið, verður víst til nýggju heimasíðuna hjá Ráðnum fyri Ferðslutrygd:
Ráðið fyri Ferðslutrygd
Góðu tit 🙂
Ymsar myndir eru lagdar á heimasíðu okkara, at tit kunnu fáa eitt innlit í partar av tí vit arbeiða við hesar fyrstu tvær vikurnar.
Tykkum kunnugt verður farið til Havnar í morgin.
07:45 Vælkomin niðan í skúlan
08:00 Gera klárt at fara út á Klivar
08:20 Til Havnar
09:30 Fornminnissavnið og Náttúrugripasavnið: “Grót”
11:00 Jarðfeingið: “Grót”
12:30 Út aftur til Nólsoyar
Minnist til hóskandi klæði, matpakka/vatndunk og mánaðarkort.
Góðu næmingar, foreldur og avvarandi!
Vónandi geva tit tykkum stundir at “hyggja inn” av og á. Tíðindi og myndir eru dagførd og nevnast kunnu áminningar um mánaðarkort og “Strok”.
Við bestu ynskjum
Nólsoyar skúli
Nú meðan vatnið skal kókast, hevði tað lætt óføra væl um, um næmingarnir tóku fullan vatndunk við afturvið matpakkanum.
Skúlabyrjan 2015/2016
Mánadagin 17. august byrjar skúlaárið 2015/2016.
Kl. 10:00-10:45 bjóða vit 1. flokki vælkomnum.
Kl. 11:00-11:45 bjóða vit 2.-7. flokki vælkomnum.
Við ynskjum um gott og læruríkt skúlaár
Nólsoyar skúli


text:
Stuðul til útgávu av vísindaverkum o.l.
Granskingargrunnurin umsitur pening, sum skal brúkast til at stuðla føroyskum vísindastarvi. Talan er um ogninar úr Eik Vísindagrunninum, sum Granskingargrunnin eftir áheitan hevur yvirtikið í 2015.
Peningurin skal fyrst og fremst verða nýttur sum stuðul til útgávu av javnlíkamettum (“peer reviewed”) vísindaverkum, ið stuðla føroyskt vísindastarv. Við javnlíkameting er at skilja faklig meting eftir viðurkendum akademiskum siðvenjum. Við vísindaverk er at skilja bøkur, sum monografiir, doktararitgerðir og greinasøvn, og greinar í tíðarritum.
Í øðrum lagi ber til at stuðla øðrum átøkum, sum lúka treytirnar í uppruna endamáli grunsins: “at veita fíggjarstuðul til vísindaliga gransking av føroyskum evnum, til fyrireiking og útgávu av vísindaverkum um somu evni og í aðrar mátar stuðla føroyskt vísindastarv”.
Útgávustuðul kann latast til:
- Part av prentkostnaðinum til bøkur og greinasøvn. Stuðul kann í mesta lagi verða ein triðingur av prentkostnaðinum uttan mvg, tó ongantíð meira enn kr. 25.000 fyri hvørja útgávu.
- Gjald fyri útgávu av grein í Open Access tíðarriti. Stuðul kann í mesta lagi verða kr. 8.000
Stuðul til onnur átøk kann í mesta lagi vera kr. 50.000.
Stuðul verður játtaður sambært umsókn. Umsóknir skulu skrivast á hetta oyðublaðið og skulu saman við kravdu fylgiskjølunum sendast talgilt til gransking@gransking.fo
Les Reglur um stuðul til útgávu av vísindaverkum o.l. her
Les Treytir fyri stuðli til útgávu av vísindaverkum o.l. her
Stuðulsskipanin er í gildi til eingin peningur er eftir á kontuni til útgávu av vísindaverkum o.l.


text:
Orð: Arne Paasche Aasen
Lag: Kurt Foss og Reidar Bøe
Týtt: Jónvá Danielsen
Upprunaligt heiti: Vandringsmenn
Vit eru ferðamenn um verøld fjakka
vár fótur hevur stigið mangt eitt spor
ei gull og fæ á hesi fold vit eiga
men stjørnuvovið loft og baldursbrá.
Vit hava notið vakrar sólarløtur
hoyrt løkin tutlað gjøgnum bø og ong
hoyrt fuglasong um blómuskrýddar gøtur
og summarsælu í tí stillu nátt.
Ein dreymur er í okkar minni goymdur
so vítt hann reikar altíð leitar heim
eitt hav so bjart og nýggjar gyltar strendur
hvønn dag ein nýggjan ævintýratein.
Tá sól til viða fer og dagur lækkar
tá syngur áin okkum áarlag
vit eru ferðamenn um fjøll og slættar
og gøtan vallað er við eydnuflag.
Vit taka og við opnum hondum geva
so eydnuríkur eingin maður er
sum válarin tá náttin stjørnur tendrar
og lýsir heimsins vallarum á veg.


text:
Lofotprodukt
er eitt fiskavirki, sum eftir at vera farið á húsagang bert var afturlatið eitt vikuskifti, áðrenn tað opnaði aftur við nýggjum eigarum, og við Sigvald Rist
sum stjóra. Framleiðslan á virkinum er siðbundin, men við at leggja dent á betri marknaðarføring og profilering av virki og vøru, fekst gongd á virki. Lofotprodukt er ein søga um eina væleydnaða verkætlan, sum eisini hevur fingið fleiri viðurkenningar í Noregi. Sigvald Rist fer á Vinnudegnum at siga okkum hesa søgu.
Melda til Vinnudagin 2011 nú.